Yokaana 20 | Bayibuli ey'Oku Mukutu Gwaffe Ogwa Intaneeti | New World Translation\nEntaana esangibwa nkalu (1-10)\nYesu alabikira Maliyamu Magudaleena (11-18)\nYesu alabikira abayigirizwa be (19-23)\nTomasi abuusabuusa naye oluvannyuma akkiriza (24-29)\nEkigendererwa ky’omuzingo guno (30, 31)\n20 Ku lunaku olusooka mu wiiki, Maliyamu Magudaleena yagenda ku ntaana ku makya ennyo+ ng’obudde tebunnasaasaana, n’alaba ng’ejjinja liggiddwa ku ntaana.*+ 2 Awo n’adduka n’agenda eri Simooni Peetero n’eri omuyigirizwa Yesu gwe yali ayagala ennyo,+ n’abagamba nti: “Mukama waffe bamuggye mu ntaana+ era tetumanyi gye bamutadde.” 3 Awo Peetero n’omuyigirizwa oli omulala ne boolekera entaana. 4 Bombi ne batandika okudduka, naye omuyigirizwa oli omulala n’adduka nnyo okusinga Peetero n’amusooka ku ntaana. 5 Bwe yakutama n’alingizaamu, yalaba engoye eza kitaani nga ziri awo wansi,+ naye teyayingira. 6 Awo Simooni Peetero naye n’ajja ng’amugoberera, era n’ayingira mu ntaana, n’alaba engoye eza kitaani nga ziri awo wansi. 7 Olugoye olwali lusibiddwa ku mutwe gwe terwali wamu na ngoye ziri endala, wabula lwali luzingiddwa nga luli lwokka. 8 Awo omuyigirizwa oli omulala eyasooka okutuuka ku ntaana naye n’ayingira, n’alaba era n’akkiriza. 9 Kubanga baali tebannategeera kyawandiikibwa ekigamba nti ateekwa okuzuukira mu bafu.+ 10 Awo abayigirizwa ne baddayo ewaabwe. 11 Kyokka, Maliyamu yasigala ayimiridde wabweru okumpi n’entaana ng’akaaba. Bwe yali akyakaaba n’alingiza mu ntaana 12 n’alaba bamalayika babiri+ nga bambadde engoye enjeru, omu ng’ali mitwetwe w’ekifo awaali wabadde omulambo gwa Yesu, ate ng’omulala ali mirannamiro. 13 Ne bamubuuza nti: “Okaabira ki?” N’abaddamu nti: “Batutte Mukama wange era simanyi gye bamutadde.” 14 Oluvannyuma lw’okwogera ebyo, n’akyuka n’alaba Yesu ng’ayimiridde awo, naye n’atategeera nti ye Yesu.+ 15 Yesu n’amubuuza nti: “Okaabira ki? Onoonya ani?” Maliyamu yalowooza nti oyo ye yali alabirira ennimiro, era n’amugamba nti: “Ssebo, bw’oba nga gwe omuggyeemu, mbuulira gy’omutadde ŋŋende mmuggyeyo.” 16 Yesu n’amugamba nti: “Maliyamu!” Maliyamu n’akyuka, n’amugamba mu Lwebbulaniya nti “Labooni!” (ekitegeeza nti “Omuyigiriza!”) 17 Yesu n’amugamba nti: “Lekera awo okunneekwatako, kubanga sinnagenda eri Kitange. Naye genda eri baganda bange+ obagambe nti, ‘Ŋŋenda eri Kitange+ era Kitammwe, eri Katonda wange+ era Katonda wammwe.’” 18 Maliyamu Magudaleena n’agenda n’abuulira abayigirizwa nti: “Ndabye Mukama waffe!” era n’ababuulira bye yali amugambye.+ 19 Akawungeezi ku lunaku olusooka mu wiiki, abayigirizwa baali bakuŋŋaanidde mu nnyumba, era enzigi zaali nsibe olw’okuba baali batya Abayudaaya. Awo Yesu n’ajja n’ayimirira wakati waabwe n’abagamba nti: “Emirembe gibe nammwe.”+ 20 Oluvannyuma lw’okwogera bw’atyo, yabalaga ebibatu bye n’embiriizi ze.+ Awo abayigirizwa ne basanyuka olw’okulaba Mukama waabwe.+ 21 Yesu n’addamu n’abagamba nti: “Emirembe gibe nammwe.+ Nga Kitange bwe yantuma+ nange mbatuma.”+ 22 Bwe yamala okwogera ebyo n’abafuuwako omukka era n’abagamba nti: “Mufune omwoyo omutukuvu.+ 23 Bwe munaasonyiwanga ebibi by’omuntu yenna, binaabanga bimusonyiyiddwa; naye bwe mutaabimusonyiwenga, binaabanga tebimusonyiyiddwa.” 24 Naye Tomasi,+ omu ku Kkumi n’Ababiri, eyali ayitibwa Omulongo, teyali nabo ku olwo Yesu lwe yajja. 25 Awo abayigirizwa abalala ne bamugamba nti: “Tulabye Mukama waffe!” Naye n’abagamba nti: “Okuggyako nga ndabye enkovu z’emisumaali mu bibatu bye, ne nteeka olugalo lwange ku nkovu ezo, era ne nkwata mu mbiriizi ze,+ siyinza kukkiriza n’akatono.” 26 Bwe waali wayiseewo ennaku munaana, abayigirizwa be era baali mu nnyumba, nga ne Tomasi ali wamu nabo. Wadde ng’enzigi zaali nzigale, Yesu yajja n’ayimirira wakati waabwe n’agamba nti: “Emirembe gibe nammwe.”+ 27 Awo n’agamba Tomasi nti: “Teeka olugalo lwo wano, era laba ebibatu byange. Era kwata mu mbiriizi zange olekere awo okubuusabuusa,* naye okkirize.” 28 Tomasi n’amuddamu nti: “Mukama wange era Katonda wange!” 29 Yesu n’amugamba nti: “Olw’okuba ondabye kyova okkiriza? Balina essanyu abo abakkiriza nga tebalabyeko.” 30 Mu butuufu, Yesu yakola ebyamagero ebirala bingi ng’abayigirizwa be balaba, ebitawandiikiddwa mu muzingo guno.+ 31 Naye bino biwandiikiddwa musobole okukkiriza nti Yesu ye Kristo Omwana wa Katonda, era olw’okukkiriza musobole okufuna obulamu mu linnya lye.+\n^ Obut., “obutakkiriza.”


Bukedde Online - Ow'ebbuba asse mukazi we ng'abaana balaba! Amulanze kudda waka matumbibudde\nEbizibu mu DP byeyongedde: Ekisanja kya Ma...\nOMUSAWO w'eddwaaliro lya IHK yakomyewo ku ssaawa 5:00 ez’ekiro era yasanze bba yatabuse dda! Bba yayongedde okuva mu mbeera ng’alaba waliwo emmotoka ekyukira mu luggya era ng’eno y’emmotoka eyabadde ekomezzaawo mukazi we.\nmaka ga ba Shimanya. Mu katono, ye Shimanya ne Kakai gwe yasse\nOlutalo lwatandikidde awo era omusajja n'atta mukazi we nga n'abaana balaba! Viola Kakai, abadde amaze emyaka egisukka mu 10 ng'ajjanjabira mu limu ku malwaliro ag'ebbeeyi mu ggwanga erya International Hospital Kampala e Namuwongo, bamulesezza abaana basatu ng'omukulu wa myaka 13 ate asembayo obuto wa myaka esatu gyokka.\nABAANA BATTOTTODDE ENGERI KITAABWE GYE YASSE NNYAABWE\nEmbeera ya Corona bwe yatandika, omulimu gwa Simon Shimanya 46, gwaggwaawo kubanga yali musomesa. Abadde abeera waka era mukazi we, Viola abadde omuzaalisa mu ddwaaliro, n'atwala obuvunaanyizibwa bwonna obulabirira awaka omuli n'okuliisa ffamire.\nKyokka Simon yatandika okwemulugunya ku kya Viola okukomawo ekiro ennyo, era ensonga ne zituuka ne ku LC I e Bbumbu - Kiteezi mu Wakiso.\nViola azze annyonnyola bba nti emirimu gy'obusawo gye gimulwisa ku mulimu, kyokka ng'omusajja alumiriza nti yatandika okubuuka n'abasajja abalala nti era asooka kucakalako nabo n'alyoka adda awaka. Simon yafulumye ali mu paajama mu kiro ky'Olwomukaaga, n'atandika olutalo olwavuddemu obutemu.\nOmwana omukulu yattottoledde Bukedde nti: Dadi yabadde mu kisenge nga yeebase. Bwe yawulidde emmotoka eyaleese Mummy ng'etuuse mu luggya, yavuddeyo mu kisenge n'abandula oluggi n'akwata ejjinja n'atandika okukuba emmotoka nga bw'agamba nti, "Nkooye okunjooga."\nOmwana yayongedde okuttottola nti: Mummy yavudde mu mmotoka n'agezaako okukkakkanya Dadi nga bw'amugamba nti, "Lwaki onswaza! Omuntu gw'okubira emmotoka mukwano gwange; nze mmweegayiridde okundeetako nga ndaba obudde buyise nnyo."\nDaddy yakomyewo mu nnyumba nga bw'agamba owemmotoka nti, "Linda awo nkulageko" era omusajja ow'emmotoka bwe yawulidde ebyo, n'asimbula emmotoka ye n'avuga kapaalo. Olutalo olwaddiridde lwabadde mu nnyumba.\nOmwana yayongedde okuttottola nti: Mummy yagezezzaako okunnyonnyola Dadi nti afuba okukola ennyo atuukirize obuvunaanyizibwa bw'awaka bwonna, naye Dadi ateeberezaamu birala.\nDadi yagenze butereevu mu ‘sitoowa' n'aggyayo akabazzi ak'ekyuma era maama bwe yakalabye n'atandika okulaajana nti: Simon tonzita; abaana baffe bakyali bato….\nAbaana awo we baagerezzaako okukwata kitaabwe nga balaba amaliridde okutta nnyaabwe; kyokka omusajja yasukumye omwana omukulu n'agwa wansi ate omwana owookubiri n'amukoona omuyini gw'embazzi mu kyenyi naye n'agwa eri nga bw'akaaba.\nAbaana bwe baavudde wansi, badduse bakaaba nga bwe bayita abantu nti, "Mutuyambe, Dadi ali mu kutta Mummy."\nOMUSAJJA ABADDE N'EBBUBA ERISUSSE\nMuliraanwa Ramadhan Isiko yagambye nti baagenze okutuuka, nga Viola amaze okuttibwa era ng'ali mu kitaba kya musaayi.\nSimon yadduse ali mu paajama era n'afumba omutwe nga buli gw'asanga mu kkubo amugamba nti, "Mundabidde ku mmotoka? Omusajja abadde mu mmotoka anzitidde mukazi wange." Abatuuze abaabadde bazze okudduukirira enduulu baakyusizza ate olwo ne batandika kugoba mmotoka eyabadde ekomezzaawo Viola era Simon n'akozesa omukisa ogwo okubomba era ne we bwazibidde eggulo nga poliisi ekyamuyigga.\nIsiko yagambye nti Simon abadde asusse okukuba mukazi we era nga buli lw'amukuba, addukira ewa Isiko kyokka ate nakyo ne kivaako obuzibu nga Simon atandise okukissa ku Isiko nti amusigulira omukazi era y'amuwaga. Yagambye nti Simon abadde n'ebbuba erisusse nga buli musajja gw'alabye anyumya ne Viola alowooza amuganza.\nKigambibwa nti Viola ne Simon baali baayawula ebisenge era bwe baagenda ku LC I nga June 3, 2020 ensonga eyo baagyanjulayo wabula nti omukazi n'annyonnyola nti Simon yali yafunayo omukazi omulala era Viola n'annyonnyola nti tayinza kuteeka bulamu bwe mu matigga kubanga tamanyi oba omukazi Simon gwe yafunayo mulwadde oba mulamu. Wabula Simon yabyegaana n'alumiriza Viola okufunayo abasajja abalala ab'ebbeeyi nti era n'atandika n'okumujolonga olw'okuba takyakola era ng'omukazi y'alabirira awaka.\nAmina Busingye, owaamawulire ku kakiiko ky'ekyalo yagambye nti abafumbo bano babadde balwana enkya n'eggulo era kyeyongera nnyo mu biseera bya corona era babadde bafuba okubatabaganya ne balabika ng'abakkakkanye era babadde tebasuubira nti embeera eneevaamu obutemu.\nSsentebe Godfrey Zaake yategeezezza nti obutakkaanya bw'abafumbo abo bwatandika mu 2013 era ensonga ne zituukako ne ku poliisi, era ne baba ng'abakkaanyizza wabula entalo zaagenda bugenzi mu maaso era ensonga ne zituuka ne mu kkooti e Kasangati.\nOmumyuka w'omwogezi wa poliisi mu Kampala n'emiriraano, Luke Owoyesigyire yagambye nti bayigga Simon n'asaba abalina amawulire gonna agayinza okuyambako mu kumukwata batuukirire poliisi. Yagambye nti bw'anaakwatibwa, waakuvunaanibwa ogw'obutemu.\nAb'eddwaaliro lya IHK baatutte omulambo gw'omukozi waabwe e Manafwa gy'agenda okuziikibwa olwaleero.\nMu April w'omwaka oguwedde, omusawo wa IHK omulala Dr. Catherine Agaba yatemulirwa mu nnyumba we yali asula e Muyenga era omulambo ne gusuulibwa mu kinnya kya kazambi. Omukuumi w'ekifo ekyo, Ronald Obangakene yakwatibwa n'ategeeza nti yagezaako okuganza Catherine era bwe yamugaana kwe kusalawo amutte.\nKiteezi mu Wakiso


Abakadde Bayamba Batya Ebibiina by’Abajulirwa ba Yakuwa?\nBISOME MU Abbey Afrikaans Ahanta Aja Albanian Alur American Sign Language Amharic Angolan Sign Language Argentinean Sign Language Armenian Assamese Attié Aukan Australian Sign Language Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Bassa (Liberia) Batak (Dairi) Batak (Karo) Batak (Simalungun) Batak (Toba) Belize Kriol Bengali Bicol Bislama Bissau Guinean Creole Bolivian Sign Language Boulou Brazilian Sign Language British Sign Language Bulgarian Cakchiquel (Western) Cambodian Catalan Cebuano Changana (Zimbabwe) Chavacano Chichewa Chilean Sign Language Chinese (Simplified) Chinese (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Comorian (Ngazidja) Costa Rican Sign Language Croatian Cuban Sign Language Czech Czech Sign Language Damara Dangme Danish Digor Douala Drehu Dusun Dutch Dutch Sign Language Ecuadorian Sign Language Efik Emberá (Catío) English Esan Estonian Ewe Fante Faroese Fijian Filipino Sign Language Finnish Finnish Sign Language Fon Frafra French French Sign Language Ga Galician Garifuna Georgian German German Sign Language Ghanaian Sign Language Gitonga Gokana Greek Greek Sign Language Greenlandic Guadeloupean Creole Guarani Guarani (Bolivia) Guatemalan Sign Language Guerze Gujarati Gun Guna Guéré Haitian Creole Hausa Hebrew Herero Hiligaynon Hindi Hiri Motu Hmong (White) Honduras Sign Language Huastec (San Luis Potosi) Hungarian Hungarian Sign Language Hunsrik Iban Ibanag Ibinda Icelandic Igbo Iloko Indian Sign Language Indonesian Indonesian Sign Language Irish Isoko Italian Italian Sign Language Japanese Japanese Sign Language Javanese Jula Kabuverdianu Kabyle Kachin Kannada Karen (S'gaw) Kazakh Kekchi Khana Khasi Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kongo Korean Korean Sign Language Kpelle Krio Kurdish Kurmanji (Caucasus) Kwangal Kwanyama Kyangonde Lahu Laotian Latgalian Latvian Lenje Lhukonzo Lingala Lithuanian Lomwe Low German Luganda Lugbara Lunda Luo Luswayiri Lutoro Luvale Luwalabu Macedonian Macua Malagasy Malay Malayalam Malaysian Sign Language Maltese Mam Mambwe-Lungu Mangareva Maninkakan (Eastern) Mapudungun Marathi Marquesian (Hiva Oa) Marquesian (Nuku Hiva) Marshallese Mauritian Creole Maya Mazahua Mazatec (Huautla) Mbukushu Mende Meru Miskito Mixe Mixtec (Guerrero) Mixtec (Huajuapan) Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali New Zealand Sign Language Ngabere Ngangela Nias Nicaraguan Sign Language Nigerian Pidgin Niuean Norwegian Nuer Nyaneka Nyungwe Nzema Okpe Oromo Ossetian Otetela Otomi (Mezquital Valley) Panamanian Sign Language Pangasinan Papiamento (Aruba) Papiamento (Curaçao) Paraguayan Sign Language Persian Peruvian Sign Language Pidgin (Cameroon) Pilagá Polish Ponapean Portuguese Pular Punjabi Punjabi (Shahmukhi) Páez Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romanian Romanian Sign Language Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Southern Greece) Russian Russian Sign Language Réunion Creole Salvadoran Sign Language Samoan Sango Saramaccan Sarnami Sena Senoufo (Cebaara) Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovak Sign Language Slovenian Solomon Islands Pidgin Somali Spanish Spanish Sign Language Sranantongo Sunda Susu Swati Swedish Swedish Sign Language Tagalog Tahitian Tajiki Talian Tamil Tandroy Tankarana Tarahumara (Central) Tarascan Tatar Telugu Tetun Dili Thai Thai (Northeastern) Thai Sign Language Tigrinya Tiv Tlapanec Toabaite Tojolabal Tok Pisin Tokelauan Tongan Totonac Tshwa Tsonga Turkish Turkmen Turkmen (Cyrillic) Tuvaluan Twi Tzeltal Tzotzil Udmurt Uighur (Cyrillic) Ukrainian Urdu Urhobo Uruguayan Sign Language Uzbek Uzbek (Roman) Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wichi Wolaita Xhosa Yacouba Yoruba Zapotec (Isthmus) Zapotec (Lachiguiri) Zimbabwe Sign Language Zulu\nNga bakyalidde ab’Oluganda\nFfe tetulina batwala bukulembeze basasulwa musaala, wabula nga bwe kyali mu kibiina Ekikristaayo nga kyakatandika, ab’oluganda abalina ebisaanyizo balondebwa ‘okulunda ekibiina kya Katonda.’ (Ebikolwa 20:28) Abakadde abo abalina ebisaanyizo eby’eby’omwoyo be batwala obukulembeze era ne balunda ekisibo kya Katonda. Kino tebakikola “lwa buwaze wabula kyeyagalire; era si lwa kwagala kwefunira magoba, naye lwa kwagala kuweereza.” (1 Peetero 5:1-3) Biki bye bakola okutuyamba?\nBatufaako era batukuuma. Abakadde bakulembera ekibiina era bayambako mu kukikuuma mu by’omwoyo. Olw’okuba bakimanyi nti Katonda y’abawadde obuvunaanyizibwa obwo obukulu, tebakajjala ku bantu ba Katonda, wabula bafuba okukola ebyo ebituyamba okuba n’obulamu obulungi era obw’essanyu. (2 Abakkolinso 1:24) Ng’omusumba bw’afaayo ennyo ku buli kimu ku bisolo bye, abakadde nabo bafuba okumanya buli omu mu kibiina.—Engero 27:23.\nBatuyigiriza okukola Katonda by’ayagala. Buli wiiki, abakadde bakubiriza enkuŋŋaana mu kibiina okunyweza okukkiriza kwaffe. (Ebikolwa 15:32) Abasajja abo abaweereza n’obunyiikivu be bawoma omutwe mu mulimu gw’okubuulira. Babuulira wamu naffe era batutendeka okubuulira n’okuyigiriza.\nBatuzzaamu amaanyi. Okusobola okutuyamba kinnoomu okunyweza enkolagana yaffe ne Yakuwa, abakadde b’omu kibiina kyaffe bayinza okutukyalira mu maka gaffe, oba okwogerako naffe nga tugenze mu nkuŋŋaana ne batuzzaamu amaanyi nga bakozesa Ebyawandiikibwa.—Yakobo 5:14, 15.\nNg’oggyeko obuvunaanyizibwa bwe baba nabwo mu kibiina, abakadde balina n’ebirala ebitwala ebiseera byabwe. Abasinga obungi balina emirimu gye bakola okweyimirizaawo, era balina n’amaka. Ab’oluganda abo abakola ennyo tusaanidde okubawa ekitiibwa.—1 Abassessalonika 5:12, 13.\nAbakadde mu kibiina balina buvunaanyizibwa ki?\nAbakadde balaga batya nti batufaako?\nBaani abasaanidde okuweereza ng’abakadde? Soma 1 Timoseewo 3:1-10, 12, ne Tito 1:5-9, olabe ebisaanyizo abo abaweereza ng’abakadde n’abaweereza bye balina okutuukiriza.\nKinneetaagisa Okwewaayo eri Katonda n’Okubatizibwa?\nBiki omuntu by’alina okukola nga tannabatizibwa? Manya amakulu g’okubatizibwa era n’engeri gye kulina okukolebwamu.


Bukedde Online - Obadde okimanyi nti butto w'ebiryo awonya obwannabukalu mu bakyala ssaako n'amaanyi g'ekisajja ? Soma wano mu mboozi y'omukenkufu\nObadde okimanyi nti butto w'ebiryo awonya obwannabukalu mu bakyala ssaako n'amaanyi g'ekisajja ? Soma wano mu mboozi y'omukenkufu\nOmuyizi awanuse ku muti gw'omuyembe n'akosebwa...\nButto akamuddwa mu biryo ku Prof Bioresearch, wansi ebiryo ebibisi.\nENNAKU zino abantu bajjumbidde okulya ensujju kuba bangi bamanyi nti za mugaso eri obulamu bwabwe. Wabula batono abasobola okunnyonnyola emigaso gye bazifunamu nga baziridde era n’engeri gye balina okuzirya okuzifunamu.\nN’omugenzi Herman Basudde yaziyimbako ng’azisukkulumya ku muwafu olw’emigaso gyazo n’okukula amangu.\nEnsujju ebiriisa ebisinga by’efuna mu ttaka ebitereka mu biryo oba ziyite ensigo zaayo. Ensigo zino ze zikyasinze okubaamu omunnyo ogwa ‘Zinc’. Naye ekibuuzo kiri nti, omunnyo guno tugufuna bwe tuzirya?\nNedda, kuba ebiryo tubirya bisiike sso nga tetulina kubisiikako kuba bw’obisiika ‘zinc’ omutta. Olina kulya biryo bibisi, naye bw’osanga abirya alya bitono ddala ku biragirwa ate abamu babyekanasa.\nBuli lunaku olina okulya akataasa k’ebiryo ebibisi, naye si kyangu. Abantu abamu amannyo malwadde agatasobola kumeketa biryo ne weesanga nga tebalidde wadde embatu ebbiri!\nAba Prof Bioresearch kwe kuvaayo ne butto w’ebiryo okulaba nga banguyiza abantu okufuna ‘zinc’ gwe bandifunye nga balidde akataasa k’ebiryo ne bamufuna nga banywedde akagiiko kamu kokka.\n Twala ekyokulabirako ky’abaami abatawaanyizibwa ‘Prostate’ (kano ke kanyama akali wakati w’akawago n’oluseke olufulumya omusulo), buli ‘zinc’ lw’akendeera akanyama ako kazimba, bw’aba amulina ayamba akanyama kano okukola omulimu gwako.\nOmulimu gwako omukulu kwe kukola amazzi agasaabulula asidi abakyala gwe balina abayamba ku buwuka obutabakwata, wabula ate asidi attiramu enkwaso kasita omusajja aba nga talina kirungo kya ‘zinc’ kino, ekitegeeza nti ne bwe yeegatta aba tazaala kuba enkwaso bazookya olw’ebbula lya ‘zinc’.\nAte ssinga eyongera okubulwa ekirungo kino, kitegeeza oyolekera okulwala kookolo w’obusajja. Osobola okuteeka akagiiko ka butto w’ebiryo mu mmere oba mu mazzi agabuguma n’onywa, kuba akajiiko ka butto kamu kenkana n’akataasa k’ebiryo ebibisi.\nAbalya emmere ey’omu 16 Bukedde Lwakusatu March 20, 2019 Emboozi z’omukenkufu Julius Nyanzi owa Prof Bioresearch ttaka okugeza endaggu, kaama, kyetutumula n’endala erimu omunnyo gwa ‘zinc’. Kati ggwe akola ssente osobola okutandika okukamula butto okuva mu biryo ate ekirungi birabika.\nAtasobola kubikamula bireete mbigule.\nEbiryo biyamba ku bakyala abasiriiza entamu: Ekirungo kya ‘Prolactin’ ssinga kiyitirira naddala mu bakyala abatannazaala kibaviirako okusiriiza entamu, kyokka ate bwe bazaala kye kibayamba okuleeta amabeere. Ebiryo biyamba ku bakyala okukendeeza ku kirungo kino ne batasiriiza ntamu.\nButto ono ayamba okuggya ebiwuka mu lubuto mu baana n’abantu abakulu. Kuba ebiwuka bino bireetera omuntu obutayagala kulya, butto abigoba mu lubuto n’akomyawo omwoyo ogwagala emmere.\nEbiryo biyambako ku baana abalina emitima eminafu, egyo egitasobola kukuba emirundi 75 buli ddakiika, ssaako abatambula eηηendo empanvu.\nAyamba ku bantu abalina sikoseero kuba ‘zinc’ ayamba ebinywa okufuna amaanyi olw’ensonga nti, abamulina ebinywa byabwe biba binafu.\nButto ayamba okugumya nnabaana ne kiyamba abakyala obutazaalira ku biso.\nOmuntu atalaba bulungi, amuyamba ku maaso okugamalako ekifu.\nBiyamba ne ku muntu okuba nga teyeeraliikirira, n’aba nga musanyufu ekiseera kyonna.\nAbaami mujjukire nti buli lw’omalamu akagoba ofi irwa ‘zinc’ ebitundu 80 ku 100, ekitegeeza nti ebiryo obyetaaga. Alina ekirabo ky’emmere osobola okufumbisa butto w’ebiryo.\nAbakyala abakutuka enviiri biyamba okuzigumya.\nAyamba ku magi g’abakyala n’abaami okuba n’enkwaso ezitalina bizibu. Julius Nyanzi owa Prof Bioresearch asangibwa ku Equatorial Mall edduuka nnamba 152 mu Kampala. Mufune ku 0702061652 / 0779519652.


Bukedde Online - Ebyokusengula abantu mu Lwera\nPhilly Bongole Lutaaya: Siriimu gye yakoma...\nAb’e Njeru balumiriza ssentebe okukolagana...\nAdded 5th November 2018\nLipoota eyakoleddwa akakiiko, Pulezidenti ke yasindise e Kamaliba mu Lwera, eyongedde okuteeka Kakande mu kattu bwe bakizudde nti mu ngeri ey’olukujjukujju yakozesa erinnya lya Muky. Janet Museveni okutiisa abatuuze n’abasengula mu ngeri ey’eryanyi.\nAbamu ku batuuze abaagobwa ku mwalo gw'e Kamaliba nga batikka ebintu ku loole.\nABASAJJA ba Nabbi Kakande bwe baali basengula abantu mu Lwera tebaamanya nti ebintu binaalanda ne bibakyukira.\nPulezidenti Museveni olwabiyingiddemu, ttiimu ya Nabbi Samuel Kakande ne yeemulula mpola.\nAbaasengulwa nabo beesigamye ku lipoota eno okuteeka Kakande, owa Synagogue Church of All Nations ku Bbiri ku nninga, aliwe byonna ebyayonoonebwa nga babasengula kubanga lipoota eraga nti kyakolebwa mu ngeri etaagoberera mateeka.\nAbamu ku baasengulwa batandise okudda mpolampola oluvannyuma lwa Kakande okulagirwa okwamuka ekifo ekyo, wabula abasinga obungi balinze ennyumba zaabwe zimale kuzzibwawo balyoke bakomewo mu bibanja byabwe.\nAmayumba ge baateekera omuliro gaali gatudde ku yiika 12 okuliraana omwalo gw’e Kamaliba ku nnyanja Nalubale. Omwalo guno guli mu disitulikiti y’e Mpigi era guli kumpi n’ensalo eyawula Kalungu ne Mpigi mu Lwera.\nAbatuuze nga basitula Kalyango eyakutuka enkizi.\nABAAFUNA EBISAGO NGA BASENGULWA BAKYALI KU NDIRI\nMu kusengula okwalimu n’okwokya amayumba, ebisago abatuuze bye baafuna biviiriddeko abamu okufa ate abalala bakyali ku ndiri.\nEkibabu ekyabatuukako nga March 16, 2018 tebayinza kukyerabira.\nEkyabatuukako kyasukka ne ku ky’e Lusanja (mu Wakiso) gye baasengudde abantu, kubanga ab’e Kamaliba tebaakoma ku kubamenyera mayumba, wabula baagakumako n’omuliro n’ebyalimu ne bisirikka!\nBw’onoonya alina Densite (Endagamuntu) ku baasengulwa e Kamaliba, okaluubirirwa okumuzuula kubanga ebyo bye bimu ku biwandiiko eby’omugaso ebyasirikkira mu muliro ogwakumwa abavubuka abaali bapangisiddwa okusengula abantu abali mu 500.\nVincent Kalyango takyasobola kutuula era n’okuyimirira bakwatirira mukwatirire. Agamba nti obudde bwali busaasaana abasajja ne bazinda ekitundu.\nBwe yawulira batandise okukuba oluggi, n’aggulawo alabe ogubadde. Tebaamulinda na kubako ky’ayogera ne bamukiika omuggo mu mbiriizi n’agwa wansi. Baatandika okumusotta n’okumukuba ensambaggere mu lubuto ng'ali ku ttaka alaajana.\nOlubuto lwa Kalyango lukaluba nga ejjinja era ateebereza nti mu kumusamba, bandiba nga baakosa ensigo. Agamba nti n’olukizi lwakosebwa nnyo era lwe lumulemesa okuyimirira oba okutuula. Eby’embi, ebyo byonna ateebereza biteebereze kubanga talina ddwaaliro gye yali agenze bamukebere bazuule ekituufu.\nKalyango agamba nti banne bwe baamuyoolayoola okumuggya e Kamaliba baamutuusiza wa mukwano gwe e Kamuwunga (kiriraanye Kamaliba) era awo w’amaze emyezi musanvu ng’ali ku ndiri.\nAgamba nti olw’obulumi obungi, olumu bamugulirayo obuweke obukkakkanya obulumi era obwo bw’akozesezza ebbanga eryo lyonna kubanga ssente ezimutwala mu ddwaaliro zaabula.\nOmusajja eyali ow'ekiwago, yenna asowottose era takyalina ssuubi era n’abaana be abato eby’okusoma byakoma nga kati nnyaabwe amaanyi yagassa ku kimu, kunoonya kye banaalya.\nDPC Nyamisango (ku kkono) n'abaserikale be lwe baasengula abatuuze b'e Kamaliba.\nJustine Ssereve, alina omwana atalina magulu naye akyali mu nnaku kubanga abasajja tebaakoma ku kusaanyaawo nnyumba mwe baali babeera, wabula n’akagaali omwana Resty Ainembabazi 8, mwe yatambuliranga, abasajja baakasaanyaawo era kati omwana yeekulula bwekuluzi ku ttaka!\nJustine Namata naye alojja ekyamutuukako. Yeerabira omu ku baana be emabega (Kirabo) era mu kuyandayanda ng’amugoberera, abasajja nti baamukwata ne bamukanyuga mu kidiba ekyali kiriraanye amaka Namata mwe yali abeera. “Abasajja baalinga abatujju, era Mukama yazza bibye okuba ng’omwana ono akyali mulamu.”\nPulojekiti ya World Bank nayo baagikosa\nSSENTEBE w’ekyalo, Sulaiman Kaweesi yagambye nti Kakande mu kubasengula teyalowooza ku pulojekiti eyitibwa 'Lake Victoria Environment Management Project II (LAVEMP II). ewagirwa World Bank erimu okulunda enkoko, embizzi n’embuzi.\nAgamba nti abasajja we baabalumbira nga pulojekiti etinta era World Bank yali yaakamala okubasiima olw’okugiddukanya obulungi n’ebawa ekirabo kya kaabuyonjo ey’omulembe, eyamalawo obukadde 230.\nOkubasengula kwagikosa nnyo nti we baabalumbira ng’ebigirimu bibalirirwa mu bukadde 600 wabula byonna byagootaana kubanga enkoko n’embuzi nnyingi zaatwalibwa bawannyondo ba kkooti.\nKaweesi n’abatuuze baagala Kakande aliyirire byonna ebyayonoonebwa.\nEzimu ku nnyumba poliisi ze yateekera omuliro e Kamaliba mu Lwera.\nENSIBUKO Y’OLUTALO KU TTAKA LINO\nKaweesi agamba nti baasenga ku kitundu ekyo emyaka mingi nnyo emabega era abamu ku baasengulwa baabazaalira awo. Baabeerangawo nga bakimanyi nti ettaka lya gavumenti era ligwa mu kitongole ky’obutonde bw’ensi ekya NEMA.\nOluvannyuma baasaba layisinsi okuva mu NEMA ne bagibawa nga bakkiriziddwa okukolerako obulunzi okumala emyaka 20.\nWabula nti baatandika okutiisibwatiisibwa abasajja abaali bakolera abagagga babiri; Simpson Birungi owa Movit ne Nabbi Kakande, abaali basima omusenyu mu Lwera. Oluvannyuma ekitundu Birungi kye yali akaayanira nti nakyo yakiguza Kakande, ne batandika kuttunka na basajja ba Kakande.\n“Ekisinga obubi, baatulimba nti batusengulira ku biragiro bya maka g’Obwapulezidenti,” Kaweesi bwe yagambye.\nBwe beekubira enduulu ewa Pulezidenti n’aweereza akakiikoakakulirwa Lt. Col. Edith Nakalema, baafuna essuubi kuba kaazuula bingi ebyali bivulugiddwa akakiiko k’ettakaku disitulikiti, poliisi ne kkooti.\nPulezidenti bwe yeesitudde n’agenda mu kifo kino nga October 7, 2018 nakyo kyabongedde amaanyi kubanga yavuddeyo abasuubizza okuyambako okuzzaawo amayumba agatali ga nkalakkalira agakkirizibwa mu bifo eby’entobazzi.\nOmwogezi wa poliisi mu kitundu ky’e Mpigi (Katonga Region), Joseph Musana yagambye nti baataddewo obukuumi mu kitundu era abatuuze kati bali mu ddembe.\nLIPOOTA BYE YASEMBYE BIKOLEBWE\nEbyazuuliddwa n’ebyasembeddwa akakiiko akakulirwa Lt. Col. Nakalema bitadde Kakande mu kattu kubanga biraga olukujjukujju olwakozesebwa mu kusengula abatuuze. Kakande yeegaana eky’okukozesa erinnya lya Janet Museveni mu kusengula kuno, kyokka abatuuze balumiriza nti basajja be kye baakulembezanga.\n1. Okunoonyereza kwalaze nti ekyapa Kakande yakifuna mu ngeri ya lukujjukujju nga kimuweebwa abavunaanyizibwa ku by’ettaka mu disitulikiti y’e Mpigi era akakiiko kaasembye kisazibwemu kuba yakifuna ku ttaka eriri mu lutobazzi.\n2. Eyali aduumira poliisi y’e Mpigi mu kiseera ekyo, Jane Diana Nyamisango (ku\nddyo) yakozesa eryanyi erisukkiridde mu kusengula abantu era akakiiko kaasembye akangavvulwe.\nOmuduumizi wa poliisi Martin Okoth Ochola yalagidde Nyamisango n’awummuzibwa nga bwe bamunoonyerezaako.\nMusana yagambye nti okunoonyereza ku Nyamisango kugenda mu maaso.\n3. Omulamuzi Naume Sikhoya naye akakiiko kaasembye abuulirizibweko ku ngeri gye yawa Kakande ekiragiro kya kkooti ekisengula abantu.\nEkimu ku bye beezinzeeko y’engeri gye yakkiriza okuyingira mu nsonga ze yamanya nti ssente ezoogerwako mu musango ziri obukadde 125 basajja ba Kakande ze bagamba nti ze baakozesa okuliyirira abantu, ate nga kkooti ye tewulira misango giri mu ssente ezo.\n4. Akakiiko kaasembye abatuuze badde mu bifo byabwe mwe baali.\n5. Pulojekiti ya LAVEMP II nayo egende mu maaso awatali kutaataaganyizibwa kulala.\n6. Okussa NEMA ku nninga ennyonnyole engeri gye yayingizaawo Kakande ate nga yali emaze okuwa abatuuze layisinsi ekolerawo.\n7. Baasembye akakiiko ka Bamugemereire okunoonyereza ku ngeri ettaka ly’entobazzi gye ligabwamu n’okukangavvula abali emabega w’okugaba ebyapa wamu n’ababifuna.\nAbatuuze baagala n’akakiiko k’eddembe ly’obuntu okuyingira mu nsonga zino kubanga baatulugunyizibwa n’eddembe lyabwe ne lirinnyirirwa Kakande bwe ayali nga y’avunaanyizibwa ku kifo ekyo.\nBasajja be baali bassaawo obuyumba obwakozesebwanga mu kubatulugunya.\nEnteekateeka z’okuzza abantu abaasengulwa Nabbi Kakande mu Lwera zongeddwaamu amaanyi\nMuseveni avuddeyo ku by’ettaka n’ettemu\nEngeri omulamuzi gyeyalemedde ku Nabbi Kakande


Bukedde Online - Enkuba egoyezza ab'e Lwengo ne basaba Gav't ebayambe\nMaama eyafiiriddwa abaana abataano mu kabe...\nABATUUZE abasoba mu 1000 ku byalo 3 okuli Kalagala A, Kalagala B ne Lugologolo ebisangibwa mu ggombolola ya Kyazanga Rural mu disitulikiti y'e Lwengo boolekedde okulumwa enjala ani amuwadde akatebe oluvannyuma lwa nnamutikwa w'enkuba eyafudembye okumala ennaku bbiri ng'erimu kibuyaga omuzira ne mukoka okusaanyaawo ebirime byabwe.\nAbatuuze nga balaga ennimiro zaabwe ezaagoyeddwa enkuba eyabaddemu kibuyaga n'omuzira\nEbirime okuli ebijjanjaalo, Kasooli, ennyaanya, obumonde obuzungu, muwogo, ebitooke n'ebirala omuzira gwabiyuzaayuzizza bulere.\nAbamu kubatuuze abakoseddwa kuliko Hellen Mujulizi (45), Wilson Kawulugutu (82), James Buyinza (40), Julius Bagambe n'abalala be bakaaba twawa ng'entulege!\nBano bategeezezza nti yadde baze baafuna enkuba esukkiridde naye eno babadde tebagirabangako ekiviiriddeko n'abamu okukissa basamize be bagamba nti nabo basusse obungi mu kitundu basaanamu ekikwekweto okubafuuza.\nBasentebe b'ebyalo bino okuli Sulayina Kaluhanga ne Wilber Bukenya balaajanidde omubaka waabwe mu Palamenti; Abuduh Kitatta ne ssentebe wa disitulikiti y'e Lwengo, George Mutabaazi babadduukirire n'obuyambi bw'emmere wamu n'ensigo kuba abantu baabwe boolekedde okulumwa enjala.\nPulezidenti Museveni adduukiridde abaakosebwa nnamutikwa w'enkuba e Lwengo


Bukedde Online - Sijja kuwasa mukazi anyumirwa Bachameleone ne Bobi Wine- Evans\nMukyala wange yansanga ekyobugagga nnina mufaliso - Maganjo\nBaze yalagula lw'alifa ne lutuukirira\nWADDE omuyimbi Chris Evans yeegulidde erinnya mu kuyimba ennyimba z’omukwano ezibagula n’abakadde nga Nalule, naye ye Katonda akyagaanyi okumusumululira ensonga ze ez’omukwano. Bwe yabadde akwata vidiyo y’oluyimba lwe olupya ‘Nsaasira ojje eno’ yannyonnyodde Hafswa Nankanja ne Ronald Mubiru ku kik\nWADDE omuyimbi Chris Evans yeegulidde erinnya mu kuyimba ennyimba z’omukwano ezibagula n’abakadde nga Nalule, naye ye Katonda akyagaanyi okumusumululira ensonga ze ez’omukwano. Bwe yabadde akwata vidiyo y’oluyimba lwe olupya ‘Nsaasira ojje eno’ yannyonnyodde Hafswa Nankanja ne Ronald Mubiru ku kikyamulemesezza okufuna omubeezi.\nAni gwe wali weegayirira okukusaasira mu luyimba lwo?\nMuwala gwe ng’amba nga tabifaako yeebuzaabuza. Nduyimbidde abantu ng’oliko gw’oyagala kyokka ng’otya okumwatulira, Osobola okugula ka teepu kano n’okamuwa ng’ekirabo era naye bw’aluwuliriza amanyirawo nti omwagala.\nKy’ogamba olina omuntu akulumya obwongo nga sigino z’omukwano taziraba?\nKituufu gy’ali era akyebuzaabuza.\nOmwanjulira ddi abantu?\nOmusajja si y’alina okwanjula, omuwala namusaba dda annyanjule mu bazadde be kyokka n’ansaba mmuweeyo akadde kati simanyi we kanaggweerako ate eby’omukwano tebakaka muntu.\nKiki ky’osuubira mu mukyala gwe wandyagadde?\nNg’asobola okubeera nange ne bwe mba sikyalina linnya. Saagala bawala ba kweraga.\nEkirala nze saagala muwala mulungi nnyo. Njagala nga waakiri ali wakati awo. Abo abalungi balwaza puleesa. Okugeza omuwala afaananako abo be tuteeka mu vidiyo nze siyinza kumuwasa kuba obulungi bwabwe buli muntu abeera abwegomba ng’era naye akimanyi. Anti buli lw’atambulako omutima naawe tosigaza. Saagala mukyala amboggolera wadde omuyombi. Omukyala omubuulirire atuuza bba n’amugamba ekimunyiizizza so tamuboggolera naddala mu bantu.\nNjagala omukyala nga wa waka so si wa bivvulu. nga ne bw’oba omugambye nti Chamili yaleese oluyimba lwa Valu Valu ng’akuddamu na kibuuzo nti, Kozzi Chamiili ye yayimba Kamwako? Kweggamba ng’abulwa enjawulo wakati wa Bebe ne Bobi wamu ne Chamili. Oyo gwe njagala. Oyo aba ajja kufumba n’omutima gumu.\nHha.., Ku mulembe guno Omutebi omukyala ng’oyo ogenda kumuggya wa?\nAbawala gyebali era n’oyo gwe nkugambye eyansaba mmuweeyo akadde bw’ali. Ye na kati tamanyi luyimba lwange lupya. Tamanyi nti waliyo n’oluyimba lwa Evans oluyitibwa Bw’olonda.\nE Maama nga olina ebbuba! Wakulira mu kyalo?\nNedda, nze nakulira Katale Busaawula e Sseguku ku luguudo lw’e Ntebe.\nBazadde bo be baani?\nOmwami Christopher Kakooza ne Jane Nabwami Ng’ekiseera kino bombi bagenzi. Maama saafuna mukisa gumulabako nagenda okukula nga bang’amba nti yafa. Taata yafa ndi mu P.7 nga ndi wa myaka 13.\nEmbeera yakuyisa etya nga bafudde?\nTaata bwe yafa tetwalina kusalawo kwonna okuggyako okugenda ewa jjajjaffe azaala taata Onesimous Kasumba ng’abeera Sseguku. Twali bangi ewa jajja nga tusukka mu 15. Jajja yakola olukiiko lw’ekika n’ekigendererwa nti buli muntu waakiri anaatwalako omwana. Nze waliwo omwami eyantwala Mw. Kalule Mutuuze w’e sseguku. Yalina abaana be abakulu era nze nga mmuyita jajja. Yagezaako okumpeerera mu S.1 n’alemererwa olwa ssente. Omwami ono yansigira mukwano gwe Arnest Kakulira eyalina essomero lya Masooli S.S e Kasangati omwami ono n’anzikiriza okusomera mu ssomero lye ku bwereere kyokka nga nkuba bbulooka, okukuba bbulooka n’okuzimba ebibiina mu ngeri y’okusasula mu fiizi zange. Nasomerayo okutuuka mu S.4 era gye natandikira okuyimba.\nKiki ekikuvuga okuyimba?\nOkuva edda nga nneegomba omugenzi Elly Wamala, Mayinja, ne Bugembe. Taata yagulanga teepu zaabwe zokka era nze nakula mmanyi abo bokka nga ne bye bayimba binnyumira.\nWeeraba wa mu myaka 30 mu maaso?\nEmyaka 30 otutte wala Mu myaka 5 mu maaso nja kuba sikyagenda mu bivvulu bya lukale, nga nnina ekifo ekyange nga Evans eky’obwanannyini nga buli muwagizi anyumirwa ennyimba zange gy’alina okunsanga. Nja kusalawo olunaku lumu lumu mu buli mwezi mbakube emiziki mu kifo kyange nga we nkyaza n’abayimbi abalala. Ekifo kino kijja kunnyamba n’okuwa abaana abato mu kuyimba omwagaanya okusobola nabo okweyagalira mu myuziki.\nKyekango ki mu bulamu bwo ekyali kikutuuseko nga naawe olaba kyakusukkkako?\nKya muzimu gwa taata ogwanzijira mu kirooto nga gungoba awaka we nali ewa Mw. Kasule eyali antutte okunkuza. Ekiseera ekyo nali wa myaka 13 omuzimu ne gungamba nti vaawo mangu wano, ogenze okulaba nga w’oteekeddwa okubeera? natya naye olwokuba abantu be nalimu nali mbatya, tewali gwe nnabuulirako era nafa kisiiri. Naguma okutuusa lwe gwalekera awo okunzijira era ne nkuzibwa omwami oyo bulungi.\nSinga oweebwa omukisa okukyusa mu bulamu bwo, kiki kye wandikyusizza?\nNandikomezzaawo omugenzi Elly Wamala waakiri ne mmukwatako mu ngalo kuba kyannuma nnyo okulaba nti saamutuukirirako maaso ku maaso wadde okugendako mu bivvulu bye.\nChris Evans alina bbuba oba endowooza ye ku bakazi ntuufu Weereza endowooza yo ku nnamba ya ssimu 8338. Wandiika ekigambo Famire olekewo akabanga owandiike ky’olowooza oweereze.\nOgwa Villa ne URA guwedde 1-1\nVilla ekyalidde Entebbe mu liigi ng'abazannyi baayo babanja


Bukedde Online - Tukuleetedde ebifaananyi by'abakazi Diamond Platinum bazze aganza n'ensonga ezibaawukanya\nTukuleetedde ebifaananyi by'abakazi Diamond Platinum bazze aganza n'ensonga ezibaawukanya\nAbaserikale ba Poliisi beekubye amasasi lwa mukazi\nPoliisi egobye abakkiriza ku kkanisa ne ba...\nZari ne Diamond Platinum nga bakyali mu biseera byabwe eby'eddembe\nNGA tujaguza olunaku lw'abakyala n'omuyimbi Diamond Platnumz okuva e Tanzania okujaguza kuno tekwamulese mabega.\nDiamond Platinum ne Tanasha Donna nga bakyali mu mukwano\nOno yagenze ku mukutu gwe ogwa Instagram n'agatta ebifaananyi by'abakazi bona beyali ayagaddeko mu bulamu bwe nga kuno kuliko maama we amanyiddwa nga maama dangote,baganda be okuli Esma Platnumz wamu ne Queen Darleen,olwo n'azzaako abakazi beyali azaddemu abaana okuli Zari,Hamisa Mobetto,Tanasha Donna,Wema Sepetu n'alyoka asembyayo omwana we amanyiddwa nga Tifah.\nDiamond Platinum ne Zari wamu n'abaana baabwe Tifah ne Nellan\nMubuwandiike yategeezezza nti olunaku lw'abakya eri ensi yona,olunaku nduwayo eri abakyala bano abavumu,abakyala abalina engeri eyenjawulo eri obulamu bwange,banfula okubeera nga nkola nnyo,nawayo,nakola mu bukyamu,nali musanyufu nga bwenkaba.\nWabula ku nkomerero yabyona lwali lugendo lwange olwawandikibwa nqa bwenina okubeera kunsi okubeera nga mpitibwa Diamond Platnumz.\nBuli muntu alina ekirungi mu bulamu bwe,era yiga okukiriza n'ekyo era wesige buli muntu eyakwatako ku bulamu bwe kubanga teyamala gajja bwatyo era kiba kyawandikibwa mukama Katonda akuyambe akutuuse awo wakutusiza.\nWabula abakyala bano kyebangatako mu bulamu bwange yanjawulo,kyova olaba omukwano gwabwe wamu n'omuwendo gwabwe gujakusigala mpaka ku mutima gwange,kubanga bano bakyala bamugundo nnyo.Olunaku lwabakyala olulungi eri abakyala bona abalungi munsi eno.\nNga ffe Bukedde tusazewo okunonyereza ku bakyala Diamond bano bagamba abaleta enjawulo mu bulamu bwe tusobole okubabulira ebbanga lyamaze nabuli omu.\nHuddah ono naye yali muganzi wa Diamond\nOno nzalwa ya Tanzania nga yemukazi Diamond gweyasooka okwagala nga yakatandika okumanyikibwa mu by'okuyimba wabula omukwano gwabwe gwalingamu okusika omuguwa era nga bamanyi okukyawagana ne bamala ne baddamu ng'abagalana abalala bona.\nOgw'asooka okwawukana Diamond yayagala mukwano gwa Wema era n'akitegeera n'asooka amulekamu ko,oluvanyuma lw'okwegayirira bamala ne badingana bulungi nnyo.Wabula tewayita kabanga ne baawukanira ddala nga omuwala agamba nti omusajja mwenzi nnyo ate nga ne Diamond yekwasa nti omukazi aganye okumuzalira.\nZari munnayuganda nga mukazi mukozi era abantu abasinga bagamba nti omukwano gwa Diamond ne Zari gwe mukwano Diamond gweyaberamu ko ogwaddala kubanga bali basubiira mbaga nga balwawo nga bagalana ate n'amuzalamu n'abaana babiri okuli omulenzi n'omuwalaTifah ne Nillan.\nOno bayawukana oluvanyuma lw'okukizuula nti Diamond yayagala Hamisa Mobetto ate n'amuzalamu n'omwana amanyiddwa nga Delan.\nDiamond bweyali ayogera ko ne munamawulire omu yategeeza nti mu bulamu bwe yevuma okutagala wabweru ate n'atakozesa kapiira kubanga kyamulekesawo omukazi gweyali ayagala ennyo,okumanya Zari yakyawa Diamond ne mukaseera kano takyamuganya kulaba ku baana be.\nHamisa Mobeto wano nga bakyali mu mukwano ne Diamond Platinum\nOno nzalwa ya Tanzania nga wabyamisono,muyimbi nga atera okubeera ne mu vidiyo z'abayimbi nga ayalabikirako mu vidiyo ya Diamond eya Salome,era kigambibwa nti ono weyamukwanira n'amufunisa n'olubuto wadde teyaberako naye kubanga yamuzalamu mu kaseera weyali abeera ne Zari era webayawukana mwana muwala ono yali amanyi yanadda mu maka wabula ekitasoboka.Amuyinamu omwana amanyiddwa nga Deelan.\nOno nzalwa ye Kenya nga yali mukozi wa leediyo era nga muyimbi,ye mukyala abadde abeera ne Diamond mu kaseera kano nga olugambo luyitingana nti bayawukanye naye nga babadde bagenda kuweza myaka ebiri nga bali bona\nOno yawandika obubaka obulaga nti bawukanye oluvannyuma lw'okukwata Diamond nga amwendako enfunda eziwera,era wetogerera yazeyo ewabwe e Kenya.\nAbamu ku bakazi abalala Diamond baze ayagalako naye nga talwa nabo nnyo kuliko:Tunda,Jokate,Huddah nga munakenya.\nSsenga akulaze obukodyo ba "SIDE DISH" bwe bakozesa okufeebya nnyinimu\nBy'osobola okukola n'osumulula munno ppata


Mujja Kuba ‘Obwakabaka bwa Bakabona’ | Ogw’Okusoma\nBeewaayo Kyeyagalire—Mu Taiwan\nBa n’Okukkiriza okw’Amaanyi mu Bwakabaka\nMujja Kuba ‘Obwakabaka bwa Bakabona’\nEBYAFAAYO EBIKWATA KU BULAMU BW'AB'OLUGANDA Ekiseera Kye Mmaze nga Mpeereza Yakuwa\nEnkizo ey’Okukolera Awamu ne Yakuwa Gitwale nga ya Muwendo!\n“Ebirowoozo Byammwe Mubikuumire ku Bintu eby’Omu Ggulu”\nOmunaala gw'Omukuumi—Ogw'Okusoma mu Kibiina | Okitobba 2014\nBISOME MU Afrikaans Albanian Amharic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese (Simplified) Chinese (Traditional) Chitonga Chitonga (Malawi) Chitumbuka Cibemba Cinyanja Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kiluba Kinyarwanda Kirghiz Kirundi Kisi Kisonge Kongo Korean Krio Kwangal Kwanyama Latvian Lingala Lithuanian Luganda Lunda Luo Luswayiri Luswayiri (Congo) Luvale Luwalabu Macedonian Malagasy Malay Malayalam Maltese Marathi Mauritian Creole Maya Mexican Sign Language Mixe Mongolian Moore Ndebele Ndonga Nepali Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Turkish Turkmen Turkmen (Cyrillic) Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Zande Zulu\n‘Mujja kubeera gye ndi obwakabaka bwa bakabona, n’eggwanga ettukuvu.’—KUV. 19:6.\nng’okozesa ekipande “engeri katonda gy’anaatuukirizaamu ekigendererwa kye,” yogera ku . . .\n1, 2. Bukuumi bwa ngeri ki ezzadde ly’omukazi bwe lyali lyetaaga, era lwaki?\nOBUNNABBI obwasooka okwogerwa mu Bayibuli butuyamba okutegeera engeri ekigendererwa kya Yakuwa gye kijja okutuukiriramu. Bwe yali awa ekisuubizo mu Adeni, Katonda ow’amazima yagamba nti: “Obulabe n’abuteekanga wakati wo [Sitaani] n’omukazi, era ne wakati w’ezzadde lyo n’ezzadde ly’omukazi.” Obulabe obwo bwandibadde bwa maanyi kwenkana wa? Yakuwa yagamba nti: “[Ezzadde ly’omukazi] lirikubetenta [Sitaani] omutwe, naawe oliribetenta ekisinziiro.” (Lub. 3:15) Obulabe wakati w’omusota n’ezzadde ly’omukazi bwandibadde bwa maanyi nnyo ne kiba nti Sitaani yandikoze kyonna ekisoboka okulaba nti asaanyaawo ezzadde eryo.\n2 Eyo ye nsonga lwaki omuwandiisi wa Zabbuli yasabira abantu ba Katonda abalonde ng’agamba nti: “Laba, abalabe bo bayoogaana: n’abo abakukyawa bayimusizza omutwe. Basala enkwe ku bantu bo, bateesa wamu obubi ku bantu bo abakweke. Boogedde nti Mujje tubazikirize balemenga okuba eggwanga.” (Zab. 83:2-4) Olunyiriri omwandiyitidde ezzadde ly’omukazi lwalina okukuumibwa obutasaanyizibwawo n’obutayonoonebwa. Ekyo okusobola okukikola, Yakuwa yakola endagaano endala ezandiyambye mu kutuukirizibwa kw’ekigendererwa kye.\nENDAGAANO EYANDIKUUMYE EZZADDE\n3, 4. (a) Endagaano y’Amateeka yatandika ddi okukola, era kiki eggwanga lya Isiraeri kye lyakkiriza okukola? (b) Endagaano y’Amateeka yalina kigendererwa ki?\n3 Bazzukulu ba Ibulayimu, Isaaka, ne Yakobo bwe beeyongera obungi, Yakuwa yabafuula eggwanga, nga lino lye ggwanga lya Isiraeri. Okuyitira mu Musa, Yakuwa yakola endagaano ey’enjawulo n’eggwanga eryo ng’abawa Amateeka. Eggwanga lya Isiraeri lyakkiriza okukolera ku ebyo ebyali mu ndagaano eyo. Bayibuli egamba nti: “[Musa] n’atoola ekitabo eky’endagaano, n’asoma mu matu g’abantu: ne boogera nti Byonna Mukama by’ayogedde tulibikola, era tuliwulira. Musa n’atoola omusaayi [gw’ente ennume ezaasaddaakibwa] n’agumansira ku bantu, n’ayogera nti Laba omusaayi ogw’endagaano, Mukama gy’alagaanye nammwe mu bigambo bino byonna.”—Kuv. 24:3-8.\n4 Endagaano y’Amateeka yatandika okukola ku Lusozi Sinaayi mu mwaka gwa 1513 E.E.T. Okuyitira mu ndagaano eyo, eggwanga lya Isiraeri lyafuuka eggwanga lya Katonda eddonde. Okuva olwo, Yakuwa yafuuka, ‘Omulamuzi waabwe, Omuteesi waabwe ow’amateeka, era Kabaka waabwe.’ (Is. 33:22) Ebyo bye tusoma ku ggwanga lya Isiraeri bituyamba okulaba ekyo ekibaawo singa abantu bakolera ku mitindo gya Katonda egy’obutuukirivu oba singa bagaana okugikolerako. Okuva bwe kiri nti Amateeka gaagaana Abaisiraeri okufumbiriganwa n’abantu abatasinza Yakuwa n’okwenyigira mu kusinza okw’obulimba, Amateeka ago gaalina ekigendererwa eky’okukuuma olunyiriri lwa Ibulayimu obutayonoonebwa.—Kuv. 20:4-6; 34:12-16.\n5. (a) Okuyitira mu ndagaano y’Amateeka, nkizo ki eyali eweereddwa eggwanga lya Isiraeri? (b) Lwaki Katonda yalekera awo okutwala Isiraeri ng’eggwanga lye?\n5 Wansi w’endagaano y’Amateeka, bakabona baalondebwa okuweereza mu Isiraeri, era ekyo kyali kisonga ku bakabona abandiweerezza abantu mu ngeri esingawo mu biseera eby’omu maaso. (Beb. 7:11; 10:1) Mu butuufu, okuyitira mu ndagaano eyo, eggwanga lya Isiraeri lyali liweereddwa enkizo okufuuka “obwakabaka bwa bakabona.” Okusobola okufuna enkizo eyo, eggwanga eryo lyalina okukwata amateeka ga Katonda. (Soma Okuva 19:5, 6.) Kyokka, eggwanga lya Isiraeri lyalemererwa okukwata amateeka ga Katonda. Mu kifo ky’okukkiriza Masiya, ezzadde lya Ibulayimu ekkulu, eggwanga eryo lyagaana okumukkiriza. N’ekyavaamu, Katonda yalekera awo okulitwala ng’eggwanga lye.\nOkuba nti Abaisiraeri baajeemera Katonda tekitegeeza nti endagaano y’Amateeka yaliko ekikyamu (Laba akatundu 3-6)\n6. Amateeka gaalina kigendererwa ki?\n6 Olw’okuba Abaisiraeri tebaali beesigwa eri Yakuwa, eggwanga lyabwe teryafuuka bwakabaka bwa bakabona. Naye ekyo tekitegeeza nti Amateeka gaaliko ekikyamu. Amateeka gaalina ekigendererwa eky’okukuuma ezzadde n’okuyamba abantu okutegeera Masiya. Kristo bwe yajja era n’ategeerwa, ekigendererwa kyago kyatuukirira. Bayibuli egamba nti: “Kristo ye nkomerero y’Amateeka.” (Bar. 10:4) Kati ekyebuuzibwa kiri nti: Baani abandifunye enkizo okuba obwakabaka bwa bakabona? Yakuwa yakola endagaano endala n’ateekawo eggwanga eriggya.\nEGGWANGA ERIGGYA LITEEKEBWAWO\n7. Okuyitira mu Yeremiya, kiki Yakuwa kye yayogera ekikwata ku ndagaano empya?\n7 Bwe waali wakyabulayo emyaka mingi endagaano y’Amateeka ekome, Yakuwa, ng’ayitira mu nnabbi Yeremiya, yalaga nti yandikoze n’eggwanga lya Isiraeri “endagaano empya.” (Soma Yeremiya 31:31-33.) Obutafaananako ndagaano y’Amateeka, endagaano empya yandisobozesezza abantu okusonyiyibwa ebibi awatali kuwaayo ssaddaaka za nsolo. Ekyo kyandisobose kitya?\n8, 9. (a) Omusaayi gwa Yesu gusobozesa ki? (b) Nkizo ki abo abali mu ndagaano empya gye bajja okufuna? (Laba ekifaananyi ku lupapula 13.)\n8 Nga wayise emyaka mingi, Yesu yatandikawo omukolo gw’eky’Ekiro kya Mukama Waffe nga Nisaani 14, 33 E.E. Bwe yali ayogera ku kikopo ky’envinnyo, Yesu yagamba abatume be abeesigwa 11 nti: “Ekikopo kino kikiikirira endagaano empya ekoleddwa olw’omusaayi gwange ogugenda okuyiibwa ku lwammwe.” (Luk. 22:20) Era okusinziira ku Njiri ya Matayo, Yesu yagamba nti: “Kino kikiikirira ‘omusaayi gwange ogw’endagaano,’ ogugenda okuyiibwa ku lw’abangi basobole okusonyiyibwa ebibi.”—Mat. 26:27, 28.\n9 Omusaayi gwa Yesu ogwayiibwa gwatongoza endagaano empya. Omusaayi ogwo gwaweebwayo omulundi gumu era gusobozesa bangi okusonyiyibwa ebibi emirembe n’emirembe. Yesu tali mu ndagaano empya. Okuva bwe kiri nti talina kibi kyonna, teyeetaaga kusonyiyibwa bibi. Kyokka Katonda asobola okusonyiwa ebibi bya bazzukulu ba Adamu ng’asinziira ku musaayi gwa Yesu ogwayiibwa. Era asobola n’okufuula abamu ku bantu abeesigwa “abaana” be, ng’abafukako omwoyo gwe omutukuvu. (Soma Abaruumi 8:14-17.) Olw’okuba Katonda aba abatwala ng’abatalina kibi, baba nga Yesu, omwana wa Katonda atalina kibi. Abaafukibwako amafuta abo bajja kuba ‘basika awamu ne Kristo’ era ba kufuna enkizo eggwanga lya Isiraeri gye lyafiirwa, ng’eno ye nkizo ey’okufuuka “obwakabaka bwa bakabona.” Ng’ayogera ku abo abagenda okuba ‘abasika awamu ne Kristo,’ omutume Peetero yagamba nti: “Mmwe muli ‘ggwanga ddonde, bakabona abaweereza nga bakabaka, eggwanga ettukuvu, abantu Katonda be yeetwalidde, musobole okulangirira obulungi’ bw’oyo eyabayita okuva mu kizikiza okuyingira mu kitangaala eky’ekitalo.” (1 Peet. 2:9) Mu butuufu endagaano empya nkulu nnyo! Esobozesa abayigirizwa ba Yesu okufuuka abalala abali mu zzadde lya Ibulayimu.\nENDAGAANO EMPYA ETANDIKA OKUKOLA\n10. Endagaano empya yatandika ddi okukola, era lwaki tugamba bwe tutyo?\n10 Endagaano empya yatandika ddi okukola? Teyatandika kukola ku olwo Yesu lwe yagyogerako ng’atandikawo omukolo gw’eky’Ekiro kya Mukama waffe. Endagaano eyo okusobola okutandika okukola, omusaayi gwa Yesu gwalina okusooka okuyiibwa era omuwendo gwagwo ne guweebwayo eri Yakuwa mu ggulu. Ate era omwoyo omutukuvu gwalina okusooka okufukibwa ku abo ‘abandibadde abasika awamu ne Kristo.’ N’olwekyo, endagaano empya yatandika okukola ku lunaku lwa Pentekooti mu mwaka gwa 33 E.E. abayigirizwa ba Yesu abeesigwa bwe baafukibwako omwoyo omutukuvu.\n11. Endagaano empya yasobozesa etya Abayudaaya n’ab’amawanga okuba mu Isiraeri ow’omwoyo, era abo abali mu ndagaano empya bali bameka?\n11 Okuyitira mu nnabbi Yeremiya, Yakuwa yagamba nti yandikoze endagaano empya ne Isiraeri. Ekyo kyalaga nti endagaano y’Amateeka yandituuse ekiseera n’ekoma. Endagaano empya bwe yatandika okukola, endagaano y’Amateeka yakoma. (Beb. 8:13) Ekyo bwe kyabaawo, Abakristaayo Abayudaaya n’ab’amawanga abataali bakomole, Katonda yatandika okubatunuulira mu ngeri y’emu, okuva bwe kiri nti ‘okukomolebwa kwabwe kwa mu mutima okuyitira mu mwoyo so si mu Mateeka agali mu buwandiike.’ (Bar. 2:29) Mu kukola endagaano empya nabo, Katonda yanditadde ‘amateeka ge mu birowoozo byabwe, era yandigawandiise mu mitima gyabwe.’ (Beb. 8:10) Abo abali mu ndagaano empya bali 144,000, era be bali mu ggwanga eriggya, “Isiraeri wa Katonda” oba Isiraeri ow’omwoyo.—Bag. 6:16; Kub. 14:1, 4.\n12. Endagaano y’Amateeka efaananako etya endagaano empya?\n12 Endagaano y’Amateeka efaananako etya endagaano empya? Endagaano y’Amateeka yali wakati wa Yakuwa n’eggwanga lya Isiraeri; endagaano empya eri wakati wa Yakuwa ne Isiraeri ow’omwoyo. Musa ye yali omutabaganya w’endagaano y’Amateeka; Yesu ye mutabaganya w’endagaano empya. Endagaano y’Amateeka yatongozebwa okuyitira mu musaayi gw’ensolo; endagaano empya yatongozebwa okuyitira mu musaayi gwa Yesu ogwayiibwa. Musa ye yali omukulembeze w’eggwanga lya Isiraeri wansi w’endagaano y’Amateeka; Yesu, Omutwe gw’ekibiina, ye mukulembeze w’abo abali mu ndagaano empya.—Bef. 1:22.\n13, 14. (a) Kakwate ki akali wakati w’endagaano empya n’Obwakabaka? (b) Isiraeri ow’omwoyo yandisobodde atya okufugira awamu ne Kristo mu ggulu?\n13 Endagaano empya erina akakwate n’Obwakabaka mu ngeri nti esobozesa eggwanga ettukuvu okuteekebwawo, ate ng’eggwanga eryo lye lirina enkizo ey’okuweereza nga bakabaka era bakabona mu Bwakabaka obw’omu ggulu. Abalala abali mu zzadde lya Ibulayimu be bali mu ggwanga eryo. (Bag. 3:29) N’olwekyo, endagaano empya enyweza endagaano ya Ibulayimu.\n14 Endagaano empya esobozesa eggwanga lya Isiraeri ow’omwoyo okuteekebwawo era esobozesa abaafukibwako amafuta okuba ‘abasika awamu ne Kristo.’ Naye abaafukibwako amafuta bandisobodde batya okufugira awamu ne Yesu nga bakabaka era bakabona mu ggulu? Endagaano endala yakolebwa okusobozesa ekyo okubaawo.\nENDAGAANO ESOBOZESA ABALALA OKUFUGIRA AWAMU NE KRISTO\n15. Ndagaano ki Yesu gye yakola n’abatume be abeesigwa?\n15 Oluvannyuma lw’okutandikawo omukolo gw’eky’Ekiro kya Mukama waffe, Yesu yakola endagaano n’abayigirizwa be abeesigwa, ng’eno ye ndagaano ey’Obwakabaka. (Soma Lukka 22:28-30.) Obutafaananako endagaano endala ze tulabye, ezaali wakati wa Yakuwa n’abalala, endagaano eno yo eri wakati wa Yesu n’abagoberezi be abaafukibwako amafuta. Yesu bwe yagamba nti, “nga Kitange bwe yakola nange endagaano,” ayinza okuba nga yali ayogera ku ndagaano Yakuwa gye yakola naye okuba “kabona emirembe gyonna nga Merukizeddeeki.”—Beb. 5:5, 6.\n16. Endagaano y’Obwakabaka ekakasa ki?\n16 Abatume ba Yesu 11 abeesigwa baamunywererako ng’agezesebwa. Endagaano y’Obwakabaka yabakakasa nti bandibadde ne Yesu mu ggulu era nti banditudde ku ntebe z’obwakabaka ne bafuga nga bakabaka era ne baweereza nga bakabona. Kyokka abatume ba Yesu 11 si be bokka abandifunye enkizo eyo. Mu kwolesebwa, Yesu yagamba omutume Yokaana nti: “Oyo awangula ndimukkiriza okutuula nange ku ntebe yange ey’obwakabaka, nga nange bwe nnawangula ne ntuula wamu ne Kitange ku ntebe ye ey’obwakabaka.” (Kub. 3:21) N’olwekyo, endagaano y’Obwakabaka eri wakati wa Yesu n’Abakristaayo abaafukibwako amafuta 144,000. (Kub. 5:9, 10; 7:4) Eno ye ndagaano ekakasa nti Abakristaayo abaafukibwako amafuta bajja kufugira wamu ne Yesu mu ggulu. Kino kiyinza okugeraageranyizibwa ku mukazi afumbirwa kabaka, era oluvannyuma omukazi oyo n’aba ng’asobola okufugira awamu ne kabaka. Mu butuufu, ebyawandiikibwa byogera ku Bakristaayo abaafukibwako amafuta ‘ng’omugole’ wa Kristo, era biraga nti “balongoofu ng’omuwala embeerera” asuubiziddwa okufumbirwa Kristo.—Kub. 19:7, 8; 21:9; 2 Kol. 11:2.\nBA N’OKUKKIRIZA MU BWAKABAKA\n17, 18. (a) Menya endagaano omukaaga ze twetegerezza ezirina akakwate n’Obwakabaka. (b) Lwaki tusaanidde okussa obwesige bwaffe bwonna mu Bwakabaka?\n17 Endagaano zonna ze tulabye mu kitundu kino ne mu kitundu ekyayita zirina akakwate n’Obwakabaka. (Laba ekipande “Engeri Katonda gy’Ajja Okutuukirizaamu Ekigendererwa Kye.”) Endagaano ezo zitukakasa nti Obwakabaka buli ku musingi omunywevu. N’olwekyo, tulina ensonga ez’amaanyi ezandituleetedde okuba abakakafu nti, okuyitira mu Bwakabaka bwa Masiya, Yakuwa Katonda ajja kutuukiriza ekigendererwa kye eri ensi n’abantu.—Kub. 11:15.\nOkuyitira mu Bwakabaka bwa Masiya, Yakuwa ajja kutuukiriza ekigendererwa kye eri ensi (Laba akatundu 15-18)\n18 Tewali kubuusabuusa nti ebyo Obwakabaka bye bunaakola bijja kuleetera abantu emikisa egy’olubeerera. Mu butuufu, tuli bakakafu nti Obwakabaka bwa Katonda bwe bwokka obujja okugonjoola ebizibu byonna abantu bye balina. N’olwekyo, ka tukole kyonna ekisoboka okuyamba abantu abalala okutegeera ensonga eyo!—Mat. 24:14.\nOMUNAALA GW'OMUKUUMI—OGW'OKUSOMA MU KIBIINA Okitobba 2014


Bukedde Online - Ebigezo bya S4 bisuubirwa okufuluma enkya - UNEB\nBakifeesi bakoze effujjo mu kuziika Moze:...\nVidiyo ya Moze gye yasembye okukola eyalanze...\nEBYAVA mu bigezo bya Siniya eyokuna bifulumizibwa nkya ku Lwokubiri. Bino bye bigezo abayizi 325,695 okuva mu masomero 3,620 aga Siniya bye baatudde wakati wa October 16 ne November 20, 2017 nga byali bisuubirwa okulumizibwa wiiki bbiri eziyise kyokke ne bireerewa ekireewo obunkenke mu bazadde n’abayizi.\nEkitongole ky’ebigezo mu ggwanga ekya UNEB kyafunamu okusoomoozebwa ebimu ku bigezo bino ebiyitibwa Uganda Certificate of Education (UCE) bye byabbibwa mu wiiki eyokubiri nga byatakandika okutuulibwa mu October 2018.\nEnsonda mu UNEB zaategeezezza nti okubbibwa kw’ebigezo okwo kye kimu ku bivuddeko okukeerewa kw’okufulumya ebyabivaamu ng’abakungu ba UNEB n’aba Minisitule ey’Ebyenjigiriza basala entoto.\nAkulira UNEB, Dan Odongo yategeezezza Bukedde wiiki ewedde nti Minisitule y’Ebyenjigiriza gye balinze okuwa olunaku olw’okufulumizaako ebyava mu bya S4 ng’agamba nti bbo beetegefu okufulumya ebyava mu bigezo bino kuba buli kimu kyategekebwa dda.\nABA UNEB LEERO BASISINKANA MINISITA JANET MUSEVENI\nOlwaleero ku ssaawa 5:00 ez’oku makya, ttiimu y’abakungu ba Uneb nga bakulembeddwamu Odongo lwe basisinkana Minisita w’Ebyenjigiriza Janet Museveni okumuyitirayitiramu mu byavudde mu bya Siniya eyokuna.\nAba UNEB okusisinkana Minisita w’Ebyenjigiriza batuukiriza nkola ebaawo ng’ebyava mu bigezo tebinnafulumizibwa mu butongole, abakungu ba Unbed okusisinkana Minisita w’Ebyenjjigiriza ne bamuyitiraamu ebyavudde mu bigezo.\nMu kafubo ka Minisita n’aba Uneb, olunaku olw’okufulumya ebibuuzo lwe lugenda okukkaanyizibwa kyokka nsonda mu Uneb zaategeezezza nti ng’enkola bw’eba bulijjo, kasita Minisita bamuyitiramu, enkeera ebibuuzo lwe bifulumizibwa, ekitegeeza nti bigenda kufulumizibwa enkya ku Lwokubiri February 6, 2017.\nOmwaka oguwedde, ebyava mu bya S.4 ebya 2017 byafulumizibwa nga January 31, 2017 kyokka bino bikandaaliriddemu.\nOLUNGEREZA N’AMASOMO GA SSAAYANSI BYA BAGOYEZZA\nEnsonda mu UNEB zaategeezezza nti abayizi ku mulundi guno tebaakoze bulungi bigezo era omuwendo gw’abaagudde gusinga ogw’abayizi abaagwa mu bya S.4 ebya 2016.\nAbayizi baasinze kuyita amasomo ag’Ebyeddiini ey’Obusiraamu n’Ekristaayo, n’Ebyobusuubuzi kyokka essomo ly’Olungereza n’amasomo ga Ssaayansi, abayizi tebaagakoze bulungi era nga bwe kibadde mu myaka egiyise nga baasinze kugwa Biology ne Chemistry.\nOlungereza lukyayongera okutawaanya abayizi naddala mu kutegeera ebibuuzo nga bwe bibeera bibabuuziddwa n’okubyanulula ng’abayizi abamu bateebereza buteebereza ne bamala gassaawo ebyokuddamu.\nIAAF World Cross Country Championship 2017


Bukedde Online - Ekyabadde ku matikkira ga Kabaka: Obubaka bwa Kabaka mu bujjuvu\nEkyabadde ku matikkira ga Kabaka: Obubaka bwa Kabaka mu bujjuvu\nEntambula y'ekidyeri esannyaladde e Kamuli...\nKabaka Ronald Mutebi II ng’ayogera mu kukuza Amatikkira ge ag’omulundi ogwa 26, yasoose kwaniriza bagenyi bonna naddala Sultan owa Sokoto: Nnina essanyu lingi nnyo okwaniriza omugenyi waffe omukulu Sultan ow’e Sokoto. (Yawadde ebyafaayo bya Sokoto n’ategeeza nti ye mukulembeze omukulu ennyo era akulembera Abasiraamu obukadde 10 mu Nigeria).\nTukwanirizza nnyo Sultan. Omulamwa gwe tugenda okutambulirako omwaka guno kwe kwegatta mu byenfuna, twegasse tutya era tunaakola tutya okulwanyisa obwavu?\nEbibiina by’obwegassi mu Uganda byatandikira wano mu Buganda, byatandikira mu ssaza ly’e Ssingo mu 1913.\nAbaganda baali bakimanyi bulungi nti agali awamu ge galuma ennyama era baakimanya nti bwe twegatta twali tusobola bulungi okusuubula ebirime bye tulimye ng’emmwaanyi ne ppamba.\nKyatwala emyaka 33 ng’abafuzi b’amatwale tebannatongoza bibiina bya bwegassi kubanga abagwira baali tebasobola kuvuganya na bannannyinimu.\nAbagwira obugagga baabuggya mu ppamba n’emmwaanyi ne bafuna amagoba mangi nnyo.\nGavumenti yasobola okubeerawo okweyimirizaawo ku nsimbi ezaavanga mu ppamba n’emmwaanyi.\nMu mwaka 1946 ng’ekibiina ekikkiririza mu bibiina by’abeegassi ekya Labour Government kiyingidde mu buyinza e Bungereza, kyakkiriza okutongoza ebibiina by’abeegassi mu Buganda n’awalala wonna. Era tetusaanye kwerabira abasajja abakwata engabo nga Wamala ne Musaazi abaakola obutaweera okukunga abantu e Bule ne Bweya okukunga bantu okwegatta.\nEbibiina by’obwegassi bannannyinibyo be bantu so ssi Gavumenti, bikulemberwa abantu abalondebwa abeegassi sso ssi Gavumenti era tebifuna nsako okuva mu Gavumenti.\nWano mu Buganda twalina ebibiina nga Bwavumpologoma e Buddu.\nWamala e Ssingo, West Mengo ne East Mengo. Ebibiina bino byakozesanga abantu bangi nnyo era mu 1964 byatandikawo ne bbanka Cooperative Bank weewaawo entalo ezaali mu Uganda zaakosa nnyo ebibiina bino era ne bifiirwa ebintu bingi.\nEbibiina ebyaliwo era nga bya maanyi twagala biddewo. Eno ye yali ensibuko y’obugagga wano mu Uganda era nga biyamba nnyo bannansi okubeera n’omukono ogwamaanyi mu byenfuna.\nAbantu bakaabye nnyo obwavu, bakaabye nnyo ebbula ly’emirimu. Okuzzaawo ebibiina by’obwegassi lye kkubo erisinga erinaatuyamba okwenyigira mu byenfuna.\nNoolwekyo tukubira abantu baffe omulanga buli omu waali okwongera okusimba emmwaanyi.\nTukwatire wamu okulongoosa amaka - Janet Museveni


Bukedde Online - Omubaka Zaake bamututte mu ddwaaliro e Mulago\nOmubaka Zaake bamututte mu ddwaaliro e Mulago\nMuganda we yali RDC attiddwa\nAbaavudde mu kalantiini ne bafa basattizza...\nZaake ng’ali ku kkooti.\nOMUBAKA wa munisipaali y'e Mityana, Francis Butebi Zaake bamututte e Mulago okujjanjabwa, wakati mu kusika omuguwa okuva mu baffamire abaagala okuweebwa obuvunaanyizibwa okusalawo ku ddwaaliro omuntu waabwe gy'alina okujjanjabirwa.\nBridget Namirembe mukazi wa Zaake yabadde ayagala aleete ambyulensi bamutwale mu ddwaaliro ly'e Nsambya gy'aba ajjanjabirwa; kyokka poliisi n'ereeta ambyulensi yaayo ne bateekamu Zaake okumutwala e Mulago gy'ajjanjabirwa wabula ng'akyali mu mikono gya poliisi.\nZaake yasuziddwa ku kitebe kya bambega ba poliisi abanoonyereza ku misango egy'enkizo ekya Special Investigations Unit (SIU) e Kireka era baamuggyeeyo eggulo ku ssaawa 4:00 ez'oku makya okumutwala e Mulago okufuna obujjanjabi.\nBannamateeka ba Zaake baabadde bawakanya okukuumira Zaake e Kireka ate nga ky'ekifo kyennyini kye bagamba nti abaserikale we baamutulugunyirizza okutuuka mu mbeera embi gy'alimu.\nNamirembe yagambye nti eky'okutwala bba e Mulago tekyakoleddwa mu mutima mulungi kubanga abasawo e Naggulu omulwadde gye yasoose okujjanjabirwa baabadde basembye atwalibwe e Nsambya.\nKigambibwa nti okusalawo Mulago, poliisi yakikoze lwa byakwerinda kubanga abaserikale bagenda kusigala nga balawuna ekifo Zaake w'ajjanjabirwa, ekiyinza okubakaluubirira mu ddwaaliro eritali wansi wa Gavumenti.\nKu Mmande poliisi olwatuusizza omubaka Zaake mu kkooti y'Omulamuzi Elias Kakooza e Mityana asomerwe emisango gy'okujeemera ebiragiro bya Pulezidenti bwe yagabira abantu b'e Buswabulongo emmere kyokka Omulamuzi bwe yalabye embeera gye yabaddemu, n'agaana okumusomera omusango era n'alagira atwalibwe ajjanjabwe.\nAkulira poliisi mu ggwanga Martin Okoth Ochola yagaMbye nti poliisi yabadde esazeewo okuyimbula Zaaake ku kakalu ka Poliisi aweebwe obujjanjabi nga bwe kyasabiddwa bannamateeka be era byonna ebyetaagisa okuyimbula Zaake byakoleddwa\nEmmere etta Bannayuganda 137,000 buli mwaka - Minisita\nKabega ayodde bukadde na bukadde mu musango gwa Kasiwukira\nMinisita awabudde ababaka ku bya Mukiibi: 'Polofeesa mumuleke awummule mirembe'\nGEN. NYAKAIRIMA: Yafufuggaza Kony n'amugoba mu Uganda\nBiibino ebyafaayo by'omugenzi Gen Aronda Nyakayirima


Bukedde Online - Omukazi omulala abbye bbebi ku nnakawere e Mulago: Bamukwatidde Kyengere\nOmukazi omulala abbye bbebi ku nnakawere e Mulago: Bamukwatidde Kyengere\nBobi Wine alemeddwa okwogera mu kusabira ...\nOMUKAZI asooberedde nnakawere e Mulago n’amubbako bbebi gw’abadde yaakazaala n’amutwalira omusajja gw’aludde ng’alimba olubuto.\nJackie Nalubwama ye yakwatiddwa poliisi nga yeekwese ewa nnyina e Kyengera. Eyabbiddwaako omwana ye Aisha Nabateregga omutuuze w’e Mulago.\nNalubwama yapangisizza sipensuloeyamuggye e Mulago okumutwala e Busega we yavudde okweyongerayo e Kyengera ewa nnyina gye baamukwatidde.\nOkumukwata, kyaddiridde omuvuzi wa sipensulo okuwulira Nalubwama ng’akubira bba essimu nga bwe yabadde azadde omwana.\nOwa sipensulo yeekengedde Nalubwama gw’agamba nti yamutunuulidde nga talina kintu kyonna kiraga nti yabadde nnakawere era kino kyamuwalirizza okudda e Mulago ku poliisi n’atemya ku baserikale.\nOwa sipensulo bwe yatuuse ku poliisi, yasanzeewo omukazi akaaba ng’agamba nti bamubbyeeko omwana we era mu bwangu abaserikale baasitukiddemu ddereeva ono n’abatwala we yatutte omukazi e Busega. Tebaamusanzeewo wabula gwe baasanzeewo yabategeezezza nti ‘nnakawere’ agenze wa nnyina e Kyengera.\nOkusooka, omuwala ono mu kukubira bba essimu, yeegayirira owa sipensulo n’akozesa essimu ye okukubira bba era poliisi kwe kuggyamu ennamba n’ekubira bba (eyategeerekeseeko erya Steven), gwe baakwatidde mu kibuga ne bamulagira abatuuse ku mukyala we.\nNalubwama yannyonnyodde nti yafuna obuzibu bwe yategeeza bba nti alina olubuto wabula ebyembi ne luvaamu n’atya okukigamba bba.\nYasalawo afune omwana awantu nga yasooka kugenda ku Sanyu Baby’s Home n’abayitiramu kyokka ne bamugamba nti baali basobola kumufunira mwana wa myezi esatu.\nEno ddiiru yagaana kwe kutuukirira mukwano gwe eyamuwa amagezi nti e Mulago yali asobola okufunayo omwana kuba obukuumi bwayo tebumala.\nOkusooka baagendayo okuketta oluvannyuma Nalubwama n’addayo n’alabiriza nnakawere ono nga yaakazaala n’asitulawo omwana n’abulawo naye.\nAkulira poliisi y’e Mulago, Hashim Kasinga yeebazizza omuvuzi wa sipensulo nti yakoze kinene okubasobozesa okukwata omukazi ono.\nOmwogezi w’eddwaaliro ly’e Mulago, Enock Kusasira yagambye nti mu ddwaaliro kati bassaamu kkamera eziketta abamenyi b’amateeka era ne yeebaza poliisi okukozesa obwangu okuzuula omwana ono ng’akyali mu mbeera nnungi.\nEngeri abanoonyi b'obubudamu gye balanda ng'olumbugu mu Kampala\nAbakugu balaze ebivaako enguudo okufa buli kiseera


Bukedde Online - Ab'e Kasangati balaajanye ku musolo gw'amayumba\nAb'e Kasangati balaajanye ku musolo gw'amayumba\nOmubbi katono amagi 3 gamutwaze e kaganga...\nBattottode engeri gye battamu Nagirinnya...\nSseguya yannyonyodde nti omusolo ku mayumba mu kitundu gwagerekebwa bubi olw'ensonga nti abaagerekanga oluusi baatwalirangamu n'emizigo egimu wadde nga gisulamu baana b’awaka n'agamba nti kino kisaana okutulwamu\nBANNANNYINI mayumba agapangisibwa mu Kansanga mu munisipaali y'e Makindye balaajana olw'omusolo gw’amayumba nga bagamba nti omusolo munene nnyo nga gutuuse n'okubagobako abapangisa.\nOkusinziira ku Ssentebe w'omuluka gw'e Kansanga, Francis Sseguya, bannannyini mayumba mu Kansanga batuuse n'okwetamwa amayumba gaabwe ge baazimba okufunamu ssente nga bagamba nti omusolo ogwagateekebwako munene nnyo okusinziira ku ssente eziva mu mayumba gano.\nSseguya yannyonyodde nti omusolo ku mayumba mu kitundu gwagerekebwa bubi olw'ensonga nti abaagerekanga oluusi baatwalirangamu n'emizigo egimu wadde nga gisulamu baana b’awaka n'agamba nti kino kisaana okutulwamu.\nOno yagambye nti omusolo guno tegukoma ku kukosa bannannyini mayumba bokka wabula n'abapangisa era nga wano yanokoddeyo abaana abasomera mu Yunivasite ez'enjawulo ezisangibwa mu Kansanga. Yalaajanidde be kikwatako okusala amagezi mu bwangu ddala.\nmunisipaali y'e Makindye,\nSsentebe Francis Sseguya,\nGwe bakwatidde mu bubbi emisana ttuku awonye okugajambulwa


Bukedde Online - 'Olusuku ndusimbamu ennaanansi okufuna amagoba agawera'\n'Olusuku ndusimbamu ennaanansi okufuna amagoba agawera'\nOKUGOBAGANYIZIBWA ku mirimu ne mu bifo abantu we bakolera y'emu ku mbeera ebazza emabega.\nNaggalama ng’alaga ekitooke bwe kirabika bw’oba osimbyemu ennaanansi.\nAbamu badda mu kwekubagiza, abalala ne batuuka okufa obumbula! Mustafah Masanga amanyiddwa nga Naggalama, omulimi e Buzibwera mu ggombolola y’e Kikyusa mu Luweero agamba nti wadde ng’okumulemesa omulimu gwe ogw’obukinjaaje kyasooka kumulumya mutwe, embeera gy’alimu essaawa eno emweyagaza era teyejjusa.\n“Nali musuubuzi wa nte era nga zisala ennyama ne ngisuubuza bbuca e Kasawo, Busiika, Wabutungulu, Ziroobwe n'ebitundu ebirala.\nEnjawulo gye nalina nti ennyama eyange nagitundanga bbeeyi ya wansiko okusinga abasuubuzi abalala.\nNatandika okuwalanibwa bakinjaaje bannange ne babiyingizaamu ne bannabyabufuzi ne batuuka n'okwagala okunzita okutuuka lwe nadduka nneekweke okutaasa obulamu.\nEmbeera yasooka n’enkaluubiriza kyokka nasalawo okukozesa ssente entono ze nalina okutandika okulima era mu 2013 napangisa ettaka yiika mukaaga ku 500,000/- buli emu okumala emyaka etaano kwe nasimba ennaanaansi n'olusuku.\nWabula olw'okukaluubirizibwa kwa ssente, nasooka ne nsimba kasooli mu nnaaanansi okumala sizoni bbiri. Kino kyazikendeeza obunene, nga sizoni eweddeko nakungula kasooli kkiro 3,600 ze natunda ku 600/- ne nfuna 2,160,000/- ne zinnyambako okutwala ffaamu mu maaso.\nNaggalama ng’alabirira olusuku lwe.\nMu makkati ga 2013 natandika okusimba ennanaansi. Buli yiika nagisimbamu ebikolo 1,500, mu mabanga ga ffuuti 2 ku 1.5.\nEkitegeeza nti kati nnina ebikolo 9,000 nga zino zitandise okukungulwa. We nasimbira ennaanansi nasooka ne nkozesa ssente ze nalinawo wabula natuuka ekiseera nga ssente zimpeddeko olwo ne ntandika okubyekolera naddala mu kiseera ky'okukoola.\nNabeeranga mu nnaanansi okuzikoola okutuusa lwe nazimaliriza.\nOlw'okubulwa ssente, ebigimusa nabissa mu ttaka nga nsimba ennanansi kyokka kino tekizigaanye kukola bulungi era mpoomu ate nga sirina kye nziteekamu okuggyako okukakasa nti tezibeeramu muddo.\nEnnaanansi etwala emyezi nga 24 okutandika okwengera ate osobola okuginogera emyaka esatu nga mu bulamu mwayo bwonna ekuwa ennanansi nnya.\nOlunoga olusooka ekuwa ennanansi emu olwo n'efulumya ensukusa musanvu. Kuno otundako ttaano ku 50/- buli emu olwo n'olekako bbiri ezikuwa ennanansi bbiri mu mwaka ogwokubiri.\nKino kitegeeza nti buli kikolo kikuwa 250/- buli mwaka okuva mu nsukusa olwo mu yiika y'ebikolo 15,000 n'ofunamu 375,000/- mu nsukusa zokka. Nze nfuna 2,250,000/- mu nsukusa zokka buli mwaka kyokka nze ezange ηηenda kuzikozesa okusimba omusiri omulala gwa yiika 10 gwe ηηenda okusimba mu bitundutundu.\nBuli lubala ennanansi efulumya ensukusa musanvu kyokka olw'okuba nti mu mwaka ogwokubiri ekikolo kitera okubeera nga kikuze era nga kikaddiye, olina kulekako ensukusa emu kireme kusinduka olwo omukaaga n'ogkuggyako.\nMu kiseera kino nafuna omukyala akungula ennaanansi, buli wiiki nkungulamu ennanansi 500 olwo omwezi ne mbeera nga ntunda 2,000. Okutwaliza awamu nzitunda 1,000/- ekitegeeza nti omwezi nfuna obukadde bubiri.\nOKUSIMBA OLUSUKU MANYA BINO\nAyagala okutandika okulima ennanansi kikwetaagisa obukadde busatu okulabirira ennimiro ya yiika emu okutuuka lw'otandika okukungula. Singa obeera tolina ttaka, kigenda kukwetaagisa okupangisa ettaka nga buli yiika ya 500,000/-, okusaawa kwa 200,000/-, okukabala 200,000/-, okusimba 200,000/. Buli yiika egendamu ebikolo 1,500 nga buli ndokwa egula 50/- nga ze 75,000/-.\nBw'ogattako entambula ya 450,000/- kitegeeza kikwetaagisa 1,625,000/-. Ennanaansi zidda nnyo awabadde ekibira kubanga wano omuddo tegumera nnyo ng’awabadde ekisambu ate n'obugimu bubeera bwa maanyi.\nSsinga obeera ogenda kukola obulimi bw'ennanansi ng'omulimu, bwe zitandika okwengera, wandibadde otandika okusimbawo omusiri omulala kubanga ssinga tokikola ne zituuka okukaddiwa ogenda kuviiramu awo.\nMu yiika omukaaga nninamu ebikolo by'ebitooke 1,200. Mu kiseera kino ntema amatooke asatu ku buli kikolo.\nKino kitegeeza nti omwaka ntema enkota 3,600 ze ntunda ku 10,000/- ne kitegeeza nti nfuna obukadde 36 okuva mu matooke omwaka.\nMu kiseera kino ntema amatooke okusinziira nga bwe gabeeramu kyokka nga buli lunaku nfuna wakati wa 45,000/- ne 50,000/- okuva mu bantu abagula amatooke ku nnimiro ekitegeeza nti omwezi mbeera nfuna 1,350,000/- oba 1,500,000/-.\nEnnimiro eno ngikolamu nzekka okuviira ddala mu kukoola, okusalira n'emirimu emirala gyonna egy'okulabirira ennanansi n'olusuku.\nMu kiseera ky'okukungula naddala ennaanansi, abasuubuzi be bajja n'abakozi baabwe ababayambako.\nOkusobola okukwasaganya obulungi ennimiro yange esigale ng'eri mu mbeera nnungi, nkeera nnyo ku ssaawa 1:00 nga ntandise okulima okutuuka ku ssaawa 4:00 olwo ne ntandika okusalira ebitooke n'ennanaansi n'okukola ebirala byonna okutuuka ku ssaawa 10:00 oluusi kutuuka ku 12:00.\nENTEEKATEEKA Z'OMU MAASO\nNatandise okusaawa ekifo ekirala we njagala okusimba ennaanansi yiika 10 nga zino ηηenda kuzisimba mu mitendera gya yiika ttaano.\nOkutwaliza awamu njagala yiika endala 20 mwe ndowooza okufuna ssente ezisoba mu bukadde obusoba mu 400 omwaka.\nGen. Katumba ofiisi agiwaayo ku Lwokubiri


Vidiyo eziri ku JW.ORG Ziyamba Abayizi mu South Korea\nBISOME MU Afrikaans Albanian Amharic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa Chinese (Simplified) Chinese (Traditional) Chitonga Chitumbuka Chiyao Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kinyarwanda Kirghiz Kirundi Korean Latvian Lingala Lithuanian Luganda Luswayiri Luswayiri (Congo) Luvale Luwalabu Macedonian Malagasy Malayalam Maltese Marathi Myanmar Ndebele (Zimbabwe) Nepali Norwegian Oromo Pangasinan Polish Portuguese Punjabi Quechua (Ayacucho) Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swedish Tagalog Tamil Tatar Telugu Tetun Dili Thai Tigrinya Tok Pisin Tsonga Turkish Twi Ukrainian Vietnamese Waray-Waray Wolaita Xhosa Yoruba Zulu\nOMUSOMESA wa siniya ayitibwa Soo-jeong, abeera mu South Korea akozesa vidiyo eziri ku mukutu gwa jw.org ng’asomesa abaana. Agamba nti: “Abaana baagala nnyo vidiyo erina omutwe Ow’omukwano Owa Nnamaddala y’Ani? Bwe bamala okulaba vidiyo eyo, emirundi mingi batera okugamba nti, ‘Ebiri mu vidiyo eyo tubadde tetubirowoozangako nga tulonda emikwano. Eno ngeri empya ey’okuyigiriza!’ Abamu ku baana baagamba nti bajja kugendanga ku mukutu gwa jw.org okufuna obulagirizi ku nsonga ezitali zimu.” Soo-jeong agattako nti: “Nkubirizza n’abasomesa abalala okukozesa vidiyo ezo, era baganyuddwa nnyo mu kuzikozesa nga basomesa abaana.”\nVidiyo endala eganyudde ennyo abayizi mu South Korea y’eyo erina omutwe By’Oyinza Okukola nga Waliwo Akuyiikiriza. Omusomesa akolera mu kitongole ekiyitibwa Juvenile Violence Prevention Foundation yalaga abaana vidiyo eyo. Agamba nti: “Ebifaananyi ebiri mu vidiyo eyo byakwata nnyo ku baana abo.” Yagattako nti: “Vidiyo eyo nnungi nnyo kubanga ng’oggyeeko okulaga abaana eby’okukola nga waliwo abayiikiriza era eraga ne bye basobola okukola okwewala embeera eyo okubaawo.” Ekitongole ekyo kyasaba olukusa okukozesanga vidiyo eyo okusomesa abaana mu masomero agatali gamu, era ne kikkirizibwa okugikozesa. Abapoliisi nabo bakozesa vidiyo eziri ku jw.org okubangula abantu.\nBw’oba nga togendangako ku mukutu gwa jw.org, gendako olabe ebiriko. Mwangu okukozesa, era ebitabo, Bayibuli, n’ebintu ebirala ebiriko osobola okubiwanulako ku bwereere.


Ebrei 9 PEV - Abaebbulaniya 9 LCB\nOkusinza ku nsi ne mu ggulu\n19:1 Kuv 25:8Endagaano ey’olubereberye, yalina amateeka agaalagirwa ag’okusinzanga Katonda, era waaliwo n’eweema entukuvu ey’oku nsi. 29:2 a Kuv 25:8, 9 b Kuv 25:31-39 c Kuv 25:23-29 d Lv 24:5-8Mu weema eno mwalimu ebisenge bibiri. Mu kisenge ekisooka nga mwe muli ekikondo ekya zaabu eky’ettaala, n’emmeeza okwabeeranga emigaati emyawule, ekisenge kino kyayitibwanga Ekifo Ekitukuvu. 39:3 Kuv 26:31-33Era waaliwo olutimbe olwokubiri ng’emabega waalwo we wali ekifo ekiyitibwa Awatukuvu w’Awatukuvu. 49:4 a Kuv 30:1-5 b Kuv 25:10-22 c Kuv 16:32, 33 d Kbl 17:10Mu kifo ekyo mwalimu ekyoterezo ky’obubaane ekya zaabu, n’essanduuko ey’endagaano, eyabikkibwako zaabu ku buli ludda. Mu ssanduuko nga mulimu ekibya ekya zaabu ekyalimu emmaanu, n’omuggo gwa Alooni nga gutojjedde, n’ebipande eby’amayinja eby’Amateeka Ekkumi eby’endagaano. 59:5 Kuv 25:17-19Ku kisaanikira ky’essanduuko nga kuliko bakerubbi ab’ekitiibwa nga basiikirizza entebe ey’okusaasira; ebintu ebyo tetuyinza kubyogerako kaakano kinnakimu.\n69:6 Kbl 28:3Ebintu byonna nga bimaze okutegekebwa bwe bityo, bakabona baayingiranga mu kisenge ekisooka buli lunaku ne bakola emirimu gyabwe egy’okuweereza. 79:7 a Lv 16:11-19 b Lv 16:34 c Beb 5:2, 3Naye Kabona Asinga Obukulu yekka ye yayingiranga mu kisenge eky’omunda omulundi gumu buli mwaka. Yagendangayo n’omusaayi, gwe yawangayo ku lulwe n’olw’ebibi by’abantu bye baakolanga mu butanwa. 89:8 a Beb 3:7 b Yk 14:6; Beb 10:19, 20Mu bino byonna, Mwoyo Mutukuvu atutegeeza bulungi nti, Ekkubo erituuka mu bifo ebitukuvu lyali terinnamanyika, ng’eweema ey’Okukuŋŋaanirangamu ey’olubereberye ekyaliwo, n’enkola ey’edda ng’ekyaliwo. 99:9 Beb 5:1Amakulu geekyo mu kiseera kya leero, ge gano: ebirabo ne Ssaddaaka ebyaweebwangayo tebiyinza kutukuza mutima gw’oyo asinza. 109:10 a Lv 11:2-23 b Bak 2:16 c Beb 7:16Bikoma ku byakulya na byakunywa na ku bulombolombo obw’okunaaba, n’ebiragiro abantu bye baalina okukwata n’okugondera okutuusa ku biro eby’okuzza ebintu obuggya.\nOmusaayi gwa Kristo\n119:11 a Beb 2:17 b Beb 10:1 c Beb 8:2Kristo yajja nga Kabona Asinga Obukulu ow’ebintu ebirungi ebyali bigenda okujja. Yayingira mu weema esinga obukulu n’okutuukirira, etaakolebwa na mikono gya bantu, etali ya mu nsi muno. 129:12 a Beb 10:4 b nny 24 c Beb 7:27Teyayingira na musaayi gwa mbuzi wadde ogw’ente ennume, naye yayingira mu Watukuvu w’Awatukuvu omulundi gumu gwokka n’omusaayi gwe; bw’atyo ye yennyini n’atufunira obulokozi obutaggwaawo. 139:13 Kbl 19:9, 17, 18Obanga omusaayi gw’embuzi, n’ente ennume, n’evvu ly’ente enduusi, bimansirwa ku abo abalina ebibi, ne bibatukuza mu mubiri; 149:14 a 1Pe 3:18 b Tit 2:14; Beb 10:2, 22 c Beb 6:1omusaayi gwa Kristo ataliiko kamogo, eyeewaayo ye yennyini eri Katonda olw’Omwoyo ataggwaawo, tegulisinga nnyo okutukuza emyoyo gyaffe okuva mu bikolwa ebifu tulyoke tuweereze Katonda omulamu?\n159:15 a 1Ti 2:5 b Beb 7:22Noolwekyo Kristo ye mutabaganya mu ndagaano empya, okufa bwe kwabaawo olw’okununulibwa okuva mu byonoono eby’omu ndagaano eyasooka, abo abaayitibwa ab’obusika obutaggwaawo balyoke baweebwe ekisuubizo.\n16Kubanga ekiraamo kiteekebwa mu nkola ng’eyakikola amaze kufa. 17Kubanga kikola ng’eyakikola afudde, kubanga tekiba na makulu eyakikola bw’aba ng’akyali mulamu. 189:18 Kuv 24:6-8Era n’endagaano ey’olubereberye teyakolebwa awatali musaayi. 199:19 Kuv 24:6-8Kubanga Musa bwe yamala okuwa abantu bonna Amateeka, n’atwala omusaayi gwa zisseddume n’ogw’embuzi, n’amazzi, n’addira obutabi obw’akawoowo obwa ezobu, n’ebyoya by’endiga ebiriko omusaayi, n’amansira ku kitabo kyennyini era ne ku bantu. 209:20 Kuv 24:8; Mat 26:28N’ayogera nti, “Guno gwe musaayi gw’endagaano Katonda gye yabalagira okukwata.” 21Era bw’atyo n’amansira ne ku weema ey’Okukuŋŋaanirangamu, ne ku byonna ebyakozesebwanga mu kusinza. 229:22 a Lv 8:15 b Lv 17:11Era mu mateeka buli kintu kitukuzibwa na musaayi, era awatali kuyiwa musaayi tewabaawo kusonyiyibwa.\n239:23 Beb 8:5Ebifaananyi by’ebintu eby’omu ggulu kyebiva byetaaga okutukuzibwa ne ssaddaaka, naye ebintu eby’omu ggulu byennyini biteekwa kutukuzibwa na ssaddaaka ezisinga ezo. 249:24 Beb 8:2Kubanga Kristo teyayingira mu kifo kya Watukuvu w’Awatukuvu ekyakolebwa n’emikono gy’abantu, naye yayingira mu ggulu mwennyini gy’ali kaakano mu maaso ga Katonda ku lwaffe. 259:25 a Beb 10:19 b nny 7, 8Kristo teyayingira mu ggulu kwewangayo mirundi mingi, nga Kabona Asinga Obukulu bw’ayingira mu Watukuvu w’Awatukuvu buli mwaka n’omusaayi ogutali gugwe, 269:26 a Beb 4:3 b Beb 7:27kubanga kyali kimugwanira okubonaabonanga emirundi mingi okuva ku kutondebwa kw’ensi. Naye kaakano yajja omulundi gumu ku nkomerero y’omulembe, ne yeewaayo yennyini ng’ekiweebwayo. 279:27 a Lub 3:19 b 2Ko 5:10Ng’abantu bwe baterekerwa okufa omulundi gumu n’oluvannyuma okulamulwa ne kutuuka, 289:28 a Tit 2:13 b 1Pe 2:24 c 1Ko 1:7era ne Kristo bw’atyo yaweebwayo omulundi gumu ne yeetikka ebibi by’abantu bonna. Alirabika nate omulundi ogwokubiri, si kuddamu kwetikka bibi byaffe, wabula okuleeta obulokozi eri abo abamulindirira.\nLCB : Abaebbulaniya 9


Gavumenti emenyewo emisango gy’obutemu ku Nantaba\nRonald Ssebulime okuttibwa kyaddirira minisita Aidah Erios Nantaba okuddukira ku poliisi y’e Naggalama n’agiroopera nga bwe waliwo omusajja eyali amulondoola ku piki piki n’ekigendererwa eky’okumutusaako obulabe.\nKabangali ya police eya 999 eyali edduumirwa Cpl. Ssali oluvannyuma olwafuna amawulire gano yawondera piki piki eno era mu kabuga k’e Nagojje we yakwatira Ssebulime eyali agezaako okudduka oluvannyuma lwa piki piki kwe yali ne munne okumukuba ekigwo. Munne ataategerekeka ne gye buli eno yadduka.\nOluvannyuma lw’okukwata Ssebulime, okusinziira ku baaliwo bagamba nti yateekebwa ku kabangali ya polisie ng’asibiddwa ku mpingu wabula oluvannyuma lw’akaseera Cpl. Ssali eyakulira ekikwekweto aliko essimu gye yafuna n’oluvannyuma n’ategeeza banne bwe bali mu kikwekweto nga bw’afunye “order” era bwe batyo ne bajja Ssebulime ku kabangali ya poliisi kwe yali ateereddwa n’akubwa amasasi agaamuttirawo.\nPoliisi yasooka n’efulumya amawulire ng’eyita mu mwogezi waayo mu ggwanga Fred Enanga nga Ssebulime bwe yali ateberezebwa okuba omutemu era nti alabika yalina emmundu nga kye kyamukubya amasasi.\nWabula oluvannyuma poliisi yekyusa n’etegeeza nga Ssebulime bw’atalina mutawaana gwonna era nti yali muzadde agenda ku ssomero okukyalira abaana be.\nNga tanakwatibwa Cpl. Ssali aliko akatambi mw’awulirwa ng’ategeeza Nantaba ng’omuntu gwe yali asse bwe yali omutemu era nti yalina emmundu nga yabaddizaako ne ku masasi bwe baali bamugoba.\n“Nze nabagobye nga nduumira 999 batudizza ku masasi era akiwakanya yenna nze ndi mwetefuteefu okuyimirirawo okuwa obujulizi” Ssali bw’awulikika mu katambi.\nAb’oluganda lwa Ssebulime oluvannyuma lwa bino byonna, nga bayita mu munnamateeka waabwe Nkunyingi Muwada baddukira mu kkooti ne bawaabira minisita Nantaba n’abaserikale ba polisi abalala basatu okuli Ronald Opio, Ronald Baganza ne Edward Cherotich be baggulako emisango gy’obutemu.\nKkooti y’e Mukono ng’eyita mu mulamuzi wa kkooti ento, Juliet Hatanga yayisa ekiragiro ku Nantaba n’abaserikale bano okugenda mu kkooti okutandika okwewozaako ku misango gino nga July 15, 2019 wabula bonna tebalinnyayo.\nNga bakyagenda mu maaso n’okulinda ekiddako. Ku bbalaza ssabiiti eno nga Sepetember 9,2019 Ssaabawaabi wa gavumenti, Mike Chibita yafulumizza ekiwandiiko ekiraga nga gavumenti bw’eggye emisango gy’obutemu ku Nantaba n’abaserikale abavunaanibwa.\n“Ekiwadiiko kino kitegeeza kkooti nga ofiisi ya Ssaabawaabi bw’ejje emisango gy’okutemula Ssebulime ku minisita Nantaba n’abaserikale Ronald Opio, Ronald Baganza ne Edward Cherotich” ekitundu ku kiwandiiko bwe kisoma era nga kiteereddwaako omukono Chibita.\nNantaba ayogeddeko ne Bukedde ku nsonga zino n’ategeeza nga bw’asiimye ofiisi ya Ssaabawaabi wa gavumenti olw’okugezaako okulaga eggwanga amazima. Akyakalambira nti Ssebulime yali mutemu eyali ayagala okumusanyawo.\nMu kiwandiiko ekyafulumiziddwa munnamateeka wa famire ya Ssebulime, Nkunyingi Muwada owa Muwada and Co Advocates, kigamba nti ng’aba famire bennyamidde nnyo olwa Ssaabawaabi wa gavumenti okujja emisango gy’obutemu ku Nantaba n’abaserikale ba poliisi abasatu. Bagamba nti bakyetegereza ensonga eno basobole okusalawo ekinaddako.


Bukedde Online - Omulambo gwa Maj. Biraaro gutwaliddwa mu makaage\nOmulambo gwa Maj. Biraaro gutwaliddwa mu makaage\nOmusibe afiiridde mu kaduukulu ka Poliisi abooluganda ne batabuka\nAb'e Lubya mu Buvuma amazzi gabasuza ku bu...\nAdded 12th February 2020\nMUNNAMAGYE Maj Gen. [Rtd] Benon Buta Biraaro, eyavuganyaako ku Bwapulezidenti bw'eggwanga afudde akyalina ekirowooza ky'okufuga ku ggwanga lino.\nMaj Gen. Biraaro aludde ng'atawaanyizibwa ekirwadde kya kkansa w'ebyenda abakulira eddwaliro lya Kampala Hospital gye yafiiridde e ggulo mu ssaawa 12:30. Bategezzezza mu bbaluwa gye bafulumiza.\nNti Biraaro yatwalibwa mu ddwaaliro lino nga February,06,2020 ku ssaawa 12: 06 ez'emisana ng'alumizibwa kkansa w'e kyenda era ne bamuwa obujanjabi okutuusa mukama lweyamujuludde eggulo ku ssaawa 12:30 ez'amalya g'ekyemisana.\nAmangu ddala nga Maj Gen Biraaro nga yaakafa, Bannamagye abakulembeddwaamu Lt. Gen Henry Tumukunde n'eyali minisita w'enguudo; John Nasasira, n'abamu ku famire bagenze ku ddwaaliro lino ne batwala ambyulensi y'amagye okuva e Bombo ne baggyayo omulambo gwa Biraaro wakati mu bukuumi obw'ekitalo okugenda okugukolako nga bwe balinda enteekateeka entongole.\nWabula mu maka ga Maj Gen. Biraaro e Munyonyo wasiibye wayiriiddwawo amagye ag'abaserikale nga tebakkiriza mummanawulire yenna kuyingira mu kikomera okutuusa nga gavumenti emalirizza enteekateeka y'okuziika n'efuluma mu butongole.\nEbikwata ku Biraaro\nYazaalibwa mu disitulikiti y'e Isingiro nga March, 01,1958.\nYasomera Makerere University gye yafunira diguli ye esooka mu ssomo ly'eby'obufuzi. Amangu ago ne yeegatta ku bayekeera ba NRC abaali bakulemberwa Museveni nga 07th/ June/ 1982.\nAbadde ne diguli ey'okubiri okuva mu "Cranfied University Of United Kingdom" e Bungereza mu "Global Strategic Studies.\nMu 1984 yafuulibwa omuwandiisi w'olukiiko olufuzi lwa High Command NRC.\nMu 1986 yafuulibwa omumyuka w'omuwandiisi wa Pulezidenti Museveni mu nsiiko. Olwo n'asindikibwa e Kitigum okutuuka 1987.\nOluvannyuma yasindikibwa e Kyankwazi ng'omumyuka w'akulira ettendekero lya NRC .\nEno gye yava n'atwalibwa okuduumira ekibinja ky'e 97th, mu Eastern Region. Gye yava okufuulibwa aduumira poliisi y'amagye.\nMu 1998 yasindikibwa mu DRC e Congo, okuduumira eggye erizza emirembe n'okugoba abayeekera bakyewaggula Kony.\nAb'Emakindye baagala Kampala ayongere okukutulwamu\n'Polof. Mukiibi alese amabanja mangi'\nAbaziikula emirambo e Bududa emitima gibeewanise\nEttaka libuutikidde ebyalo 3 mu Bugisu\nLaddu esse abalala 4


Okusinziira ku Muwanga, Essomansi (Geography) kitundu kya sayansi ekikwata ku kunoonyereza oba okusoma ku mazinga/enkalu(lands),endabiko oba enkula y’Ensi (features), ebiwangaalirizi oba abawangaalizi (inhabitants), ne kalonda w’obutonde (natural phenomena)bw’Ensi.\nEssomansi, sessomo eggazi eriruubirira okutegeera Ensi ne kalonda ow’abantu (human complexities/phenomena) awamu ne kalonda w’ obutonde (natural complexities /phenomena) bwayo-si bintu we bisangibwa kyokka; wabula engeri gye bizze bikyukamu n’ensibuko yabyo.\nEssomansi ssessomo eritera okusonjolwa (defined) okusinziira ku matabi abiri:\nettabi ery’essomansi ey'abantu (human geography) n’\nettabi ery “essomansi ey’endabiko oba enkula y’Ensi (physical geography).\nEssomansi ey’abantu (human geography) lisoma ku bantu n’entabaganyo oba entababuvo (their communities) zaabwe, obuwangwa ,ebyenfuna n’entabagana yaabwe (their interaction) n’obuwangaaliro (with the environment) okuyita mu kunoonyereza ku mikwanaganyo(relations) gy’ebifo awamu n’obwengula.\nEssomansi ery’endabiko (physical geography) likwata ku kunoonyereza ku mitendera (processes) n’emisengeko (patterns) mu buwangaaliro obw’obutonde(of the natural environment) nga :\nNampewo oba entabampewo (the atmosphere),\nEkiwangaaliro = Habitat\nOmuwangaalizi=inhabitant (Human inhabitant)\nEkiwangaalizi=Inhabitant (Nonhuman inhabitant)


Paasita Siraje yebazizza Museveni okulowoo...\nOMUYIMBI John Kasadha eyeeyita John Blaq omuziki gwakuba ennaku zino teguleka byana mu ntebe. Era abamugoberera ennaku zino bagamba nti ssinga abadde asoma, yayingidde dda yunivasite ng'ate buli lwakola ebibuuzo ayitira waggulu.\nJohn Blaq alina ennyimba nga: ‘Tukwatagane, Do Dat, Ebintu byo, Makanika, Maama Bulamu, Tewelumya, Sweet Love kwe yagasse Aya Bass akuguse mu bintu by'omuziki anti buli gy'agenda avaayo bakkirizza nti omwana yajja.\nWadde John Blaq ayimba atontoma ebigambo, ennyimba ze zino zirimu amakulu nga n'ezisinga za mukwano era zifuukuula ebyana ne bimulumba ku siteegi ne batiguka. Alina ekivvulu kye yabaddemu akaana ne kamusoomooza kyokka yagenze okuva ku siteegi ng'ayoya busera. Kwe kugamba akaana kaamuwuubye n'akkiriza.\nMusa Kavuma owa KT Events yawuliddwa ng'agamba nti omwana yakubye oluyimba lwa ‘‘Aya Bass'' oba luyite ‘‘Ebyalagirwa'' ne lumuwoomera n'ekyaddiridde kunoonya maneja we Norman ne bakutula ddiiru.\nKavuma ne John Blaq bategese ekivvulu kye Batuumye ‘‘ The Aya Bass Concert'' ekigenda okubeera ku Freedom City e Namasuba nga November 29, 2019. Nga November 30, Trans Africa Jinja ate nga December 1, abeere ku Agip Motel e Mbarara. Ekivvulu kino kiwagiddwa Vision Group efulumya ne Bukedde.\nOba toli mubbi lwaki oyambala empale 2!\nOmukozi w'awaka attiddwa emisana ttuku!


Bukedde Online - Bafulumizza lipooti ku poliisi n’ekitongole ekiramuzi: Emisaala gy'abapoliisi buswazzi!\nBaze yanjiira asidi lwa kumugaana kutunda poloti\nBwe nnafuna olubuto lw'abalongo baze ne yeecanga ng'awoza kimu...\nBaze bwe yayingirira eby'okusamize obufumbo ne busaanawo\nRDC w’e Mukono akulembeddemu kaweefube w’okulwanirira ebyobugagga...\nBafulumizza lipooti ku poliisi n’ekitongole ekiramuzi: Emisaala gy'abapoliisi buswazzi!\nAba DP mukomye enjawukana - Ssemogerere\nGhetto King naye awangudde engule\nBy peter ssaava\nAdded 29th October 2019\nEKITONGOLE ky’obwannakyewa ekya Legal Aid Service Providers Network (LASPNET) kifulumizza lipooti ku nkola y’emirimu mu poliisi, abawaabi ba gavumenti, ekitongole ekiramuzi n’ebitongole ebirala ebikwatibwako ensonga z’ebyamateeka okuli n’amakomera.\nAbamu ku beetabye mu lukuhhaana lwa LASPNET ku Serena Hotel mu Kampala.\nLipooti eno yalaze enjawulo ennene mu misaala gya poliisi n’ebitongole by’ebyamateeka ebirala okuli abawaabi ba gavumenti abazze bongezebwa omusaala n’abalamuzi naddala ab’amadaala agaawaggulu.\nLipooti yalaze nti enjawulo mu misaala kye kimu ku bivaako abamu okwekyawa ne batandika okwenyigira mu kulya enguzi.\nOkuyimbula abantu ku kakalu ka poliisi n’aka kkooti bye bimu ku byanokoddwaayo ebivaako abapoliisi, abawaabi ba gavumenti n’abakozi mu kkooti okusaba enguzi.\nLipooti eno eyayanjuddwa omukugu, Dr. Ibrahim Kasirye yalaze obwetaavu bw’okwongera okusomesa abantu ku ntambula y’ebyamateeka n’enkwata y’emisango, okutereeza eby’emisaala gy’abakola mu bitongole by’ebyamateeka naddala ku madaala agaawansi n’okutereeza embeera mwe bakolera.\nAkulira ekitongole kino, Dr. Sylvia Namubiru Mukasa yategeezezza nti kyannaku okuwulira abantu abamu nga bagamba nti tebakyalina bwesige mu poliisi ne kkooti.\nYawadde ekyokulabirako ky’omusibe e Luzira eyamubuuzizza nti oba asobola okugaana enguzi nga baimuwadde.\n“ Abasibe baatutegezezza nti poliisi y’e Wandegeya y’esinga okubakwata nti era abamu bwe basangibwa nga baasiba enviiri, babakwatirawo nga bagamba nti bayaaye.\nAbamu baagambye nti babakwatira mu bwakireereese, kyokka bwe batuuka mu kkooti ne babassaako emisango emirala ate ne bamala ku limanda ebbanga ddene.” Dr. Namubiru bwe yayongeddeko.\nOMULAMUZI ASIIMYE VISION GROUP\nOmulamuzi wa kkooti ejulirwamu, Remmy Kasule yagambye nti ekizibu ky’enguzi kirina okulwanyisibwa ennyo mu bitongole bino kubanga bye birina okuwa abantu obwenkanya.\nYasiimye kaweefube wa Vision Group n’ekitongole eky’obwannakyewa ekya Democratic Governance Facility okukuba ttooci mu bitongole bino kkooti ez’enjawulo ekyaleetera ne ssaabalamuzi Bart Katureebe okussaawo akakiiko kanoonyereze ku byalagibwa nti era lipooti y’akakiiko bagirinze n’amaddu mangi.\nPulojekiti gye baakoleddeko lipoota nayo ewagirwa Democratic Governance Facility (DGF).\nAbaakubaganyizza ebirowoozo ku lipooti kwabaddeko munnamateeka Frederick Ssempebwa, Cissy Kagaba, Anatoli Mureterwa, Richard Kayiira, Musa Odoi, Winfred Ahimbisibwe nga Arthur Nsereko ye yabadde omukubiriza. Faridah Ssemyano ye yakiikiridde Judicial Service Commission.\nGovernance Facility (DGF)\nAbantu basatu e Mpigi babatemye lwa ttaka\nAba St Theresa girls SSS Bwanda banoonya za kizimbe\nBalumirizza poliisi okutuulira emisango gya Kitatta 600\nEngeri abaana ba minisita gye babayingizza mu by’okutta omuntu\nEngeri gyebaapanga okussa abasiraamu mu nsonga za Kawessi\nBaze yanjiira asidi lwa kumugaana...\nOBUTABANGUKO mu maka kimu ku bizibu ebiyuuya obufumbo mu ggwanga. Abakazi be basinga okukosembwa embeera eno era...\nBwe nnafuna olubuto lw'abalongo...\nNZE Ritah Byeganje, 25, ndi mutuuze mu Katoogo zooni mu muluka gwa Bwaise III e Kawempe. Nasinsinkana ne muganzi...\nBaze bwe yayingirira eby'okusamize...\nEBIKOLWA by’okusamira n’okukozesa ebyawongo kimu ku bivuddeko obufumbo bw’ensangi zino okutabanguka.\nRDC w’e Mukono akulembeddemu kaweefube...\nAbakulembeze e Mukono bavuddeyo ku byobugagga bya disitulikiti y'e Mukono ebigambibwa okutundibwa\nAbazadde bawangulidde abaana baabwe...\nOmukulu w'essomero akakoze bw'addizza abazadde ebirabo n'abaleka nga bamutenda omwoyo gw'okuddiza


Bukedde Online - Gavt. ekomyawo etteeka ly’ettaka\nOmulabirizi wa West Buganda alabudde ku ntalo...\nGAVUMENTI etegeezezza nga bw’egenda okukomyawo etteeka ly’ettaka mu Palamenti eriruubirira okugiwa obuyinza obutwala ettaka ne balikozesa nga tebamaze kukkaanya na nnannyini ku ssente z’okumuliyirira.\nKahinda Otafiire, minisita w’ensonga za Ssemateeka yategeezezza akakiiko ka Palamenti ak’ebyamateeka akakubirizibwa Jacob Oboth Oboth (West Budama South) nti oluvannyuma lw’okuyisa etteeka eriggyawo ekkomo ku myaka gya pulezidenti, kati essira bagenda kuliteeka ku tteeka ly’ettaka.\nKyaddiridde ababaka okubuuza Otafiire, Gavumenti weeyimiridde ku tteeka ly’ettaka kuba yali asuubizza okukomawo ku nsonga y’emu mu kakiiko oluvannyuma lwa wiiki bbiri kyokka n’ataddamu kulabikako.\nEtteeka ly’ettaka lyali lifunye okuwakanyizibwa okuva mu bantu ab’enjawulo okuli; bannaddiini, abakulembeze b’ensikirano n’abakulembeze abalala ekyawaliriza minisita okusaba akakiiko okumuwaayo ekiseera abeereko bye yeebuuza.\nOtafiire yawakanyizza ebigambibwa nti Gavumenti yabadde eri mu ntegeka za kusuula mu kasero etteeka ly’ettaka oluvannyuma lw’okuyisaawo etteeka eriggyawo ekkomo ku myaka gya Pulezidenti.\n“Gavumenti terina ntegeka za kuleka tteeka lya ttaka kuba tulyetaaga, era tujja kuliwa obuwagizi bwonna obwetaagisa okulaba nga tuliyisa lifuuke etteeka,” Otafiire bwe yagambye.\nKyokka Gaster Mugoya (Bukooli North) yawakanyizza ebigambo bya minisita n’ategeeza nti ababaka ba kabondo ka NRM bakkiriziganya okukola ennoongoosereza mu bbago ly’etteeka ly’ettaka era ne bateekawo n’akakiiko kakole enoongoosereza.\nOluvannyuma lw’etteeka lino okuwakanyizibwa okuviira ddala mu babaka ba NRM, nampala wa Gavumenti, Ruth Nankabirwa yayita ababaka ba NRM ne bakkaanya okuteekawo akakiiko kanoonyereze ku nsonga abantu ze baali beemulugunya mu tteeka.\nEbbago ly’etteeka ly’ettaka lyayanjulwa mu Palamenti mu 2017 nga lyagala kukyusa ennyingo ya 26 eya Ssemateeka w’eggwanga ebadde egamba nti Gavumenti nga tennaba kutwala ttaka lya muntu yenna kulikolerako , nannyini alina kusooka kuliyirirwa era ng’akkiriziganya n’omuwendo gwe bamuwadde.\nEnnongoosereza ezireeteddwa Gavumenti bw’emala okusiima ettaka, omubalirizi wa Gavumenti omuwendo gw’aba abaliridde gwe baliyirira nnannyini ttaka.\nNnannyini ne bw’abeera tamatidde abeera alina okuva ku ttaka, olwo ne yeekubira enduulu mu kkooti, kyokka nga pulojekiti ya Gavumenti teyimiridde.\nEmbeera y’okuwakanya etteeka yawaliriza Pulezidenti Museveni okutandika okutalaaga ebitundu by’eggwanga eby’enjawulo ng’agenda asomesa abantu ku tteeka ng’akozesa leediyo z’omu bitundu.\nMaj. Gen. Kahinda Otafiire,


Bukedde Online - Ensonga ezaawalirizza Jennifer Musisi okulekulira\nBassentebe b’ebyalo balabuddwa obutetantala...\nJENIFFER Musisi alekulidde ekifo kya dayirekita wa Kampala (Executive Director, KCCA). Abadde akyabuzaayo omwaka mulamba n’ekitundu okumalako ekisanja ekyokusatu. Kontulakita y’omulimu gwe ebadde eggwaako April 15, 2020.\nPulezidenti Museveni yamulonda mu kifo ekyo nga April 15, 2011. Akoledde emyaka musanvu n’ekitundu.\nEggulo yakedde mu ofi isi. Essaawa zaabadde nga 6.00 ez’emisana n’ategeeza abakozi be abamuli ku lusegere nga bw’agenda okulekulira. Ku ssaawa nga 10 ez’olweggulo yawaddeyo ebbaluwa y’okulekulira okuva nga December 15, 2018. Ebbaluwa eri Pulezidenti yagiyisizza mu Minisita wa Kampala Beti Kamya.\nOkulekulira kwa Musisi kujjidde mu kiseera ng’ayita mu kusoomooza kunene era abamanyi eby’omunda bagamba nti yali agaanyi okuzza obuggya endagaano ye kyokka Pulezidenti n’amusaba ayongere okuweereza bwatyo n’azza obuggya endagaano mu April 2017.\nENSONGA EZIMULEKULIZZA Bajeti ya KCCA yasalibwa Gavumenti ng’eyita mu Minisitule y’Ebyensimbi ne kikaluubiriza nnyo Musisi emirimu naddala okuyimirira kwa pulojekiti ezimu okuli okukola enguudo.\nOkusasula emisaala gy’abakozi n’ensako ya bakansala bibadde bikalubye. Okugattika ebyobufuzi mu nkola y’emirimu. Musisi asanze obuzibu bw’ekibuga okubaamu abooludda oluvuganya ab’amaanyi abakulemberwa Loodi meeya Erias Lukwago. Bano babadde bawakanya oba okukuba ebituli kumpi mu buli nteekateeka ya ttiimu ya Musisi.\nEmbeera yayongedde okukaluba n’aba NRM bennyini okuli Pulezidenti Museveni bwe baavaayo ne bategeeza nti Musisi ye yabawanguza mu kalulu ka 2016 kubanga bwe yali agogola ekibuga yagoba abantu bangi okuli abatembeeyi ku nguudo.\nMusisi kumpi abadde asigadde mu bbanga kubanga emirundi mingi ne Minisita wa Kampala, Beti Kamya eyandibadde amuwagira ate naye abadde awakanya ebimu ku bikolebwa KCCA.\nObutasolooza misolo: Ng’oggyeeko KCCA okulagirwa okulekera aba URA okusolooza ssente z’emisolo mu kibuga, Musisi yafuna obuzibu olw’ekiragiro kya Pulezidenti ekigaana okusolooza emisolo egimu ku bavuga takisi n’abakolera mu butale. Takisi zaali zivaamu ssente nnyingi, era obutazisolooza kyazza nnyo KCCA emabega mu by’emisolo.\nAbakozi okuleka emirimu; Musisi yakitadde mu bbaluwa eri Pulezidenti nti abakozi bangi abalungi bava mu KCCA olw’emisaala egiri wansi ate nga n’abamu babakozesa ng’abakozi ab’ekiseera kubanga tewali nsimbi zibawa mirimu gya nkalakkalira.\nKino yakyogeddeko nti kiterebula naddala ku bakozi abatendekeddwa obulungi. Kyokka mu bbaluwa ey’emiko 21 erekulira, yamenye ebintu bingi ebituukiddwaako. N’agamba nti; okusolooza emisolo kulinnye okuva ku buwumbi 30 mu mwaka gw’ebyensimbi 2011/12 okutuuka ku buwumbi 89 n’obukadde 400 mu 2016/17.\nKyokka wadde avudde mu KCCA, alese omukululo gw’okuba omu ku bakazi abamaanyi. Abadde mulwanyi wa ntalo nga yasooka lwa kugoba Gen David Tinyefuza mu nnyumba ya KCCA e Kololo. Eyali Meeya Nasser Sebaggala naye baamugoba mu nju ya KCCA n’efuulibwa ekifo ekikwanaganya okuwa abavubuka emirimu. Awagidde nnyo ttiimu y’omupiira ya KCCA.\nAwagidde nnyo ensonga za Buganda era ye yawoma omutwe mu kukola oluguudo oluva ku lubiri e Mmengo okutuuka ku Bulange. Oluguudo olugenda ku lubiri lwa Ssaabasajja e Banda nalwo yalukola. Atadde amaanyi ku kuyoola kasasiro n’okuddaabiriza amasomero.\nAtadde amataala ku nguudo. Kyokka era wabaddewo baakutte awaluma okuli Muky. Sarah Kizito gwe yali asengula ku Centenary Park, okumenya ebizimbe by’abagagga ebitali ku pulaani n’okumenyawo obutale nga Park Yard.\nJennifer Musisi alaze ky’agenda okuzzaako